Τεκτονικά Δρώμενα: Αρχιτεκτονική και Ψυχολογία\nΕίναι γεγονός ότι υπάρχει μια συνεχής αλληλεπίδραση ανάμεσα στον χώρο και τον άνθρωπο. Αυτό συμβαίνει με πολλούς τρόπους. Οποιοδήποτε αρχιτεκτόνημα, όπως και κάθε άλλο εξωτερικό αντικείμενο, γίνεται κατανοητό από τον άνθρωπο μέσα από μια διαδικασία αντίληψης, η οποία μετατρέπει τα μηνύματα των αισθήσεων σε ατομική εμπειρία και γνώση. Όμως κατά τη διάρκεια αυτής της διαδικασίας το εξωτερικό ερέθισμα αλλοιώνεται. Δηλαδή, η νοητή εικόνα που σχηματίζει κανείς για το κτίριο δεν ταυτίζεται ποτέ με την πραγματική εικόνα του κτιρίου. Η εσωτερική εικόνα είναι φορτισμένη με διαφόρων ειδών νοήματα που τις προσδίδει αυτόματα το άτομο. Αυτά σχετίζονται με την παιδεία, την πολιτισμική του ιδιαιτερότητα, την ψυχοσύνθεση, ακόμα και τη διάθεσή του.\nΈτσι, η Αλίκη του Λούις Κάρολ μπορεί να βιώνει τον ίδιο χώρο τη μια φορά ασφυκτικά στενό και καταπιεστικό και την άλλη, απέραντο, τρομακτικά αχανή και άγνωστο, ενώ το μόνο που άλλαξε ήταν η δική της υπόσταση και όχι ο ίδιος ο χώρος. Eίναι λοιπόν ελλιπές να μελετά κανείς την αρχιτεκτονική χωρίς να λαμβάνει υπ’ όψιν την ανθρώπινη συμπεριφορά. Σε αυτό έγκειται η σημασία της ψυχολογίας, καθώς μπορεί να παρέχει τη μέθοδο με την οποία μελετά κανείς τη δημιουργία ενός αρχιτεκτονικού έργου, την αντιμετώπισή του από τον παρατηρητή, καθώς και τη γλώσσα που χρησιμοποιεί αυτό για να μιλά στα βάθη της ανθρώπινης ψυχής – τη γλώσσα των συμβόλων.\n…«Ποια είσαι του λόγου σου;» είπε η Κάμπια.\n«Εσένα!» είπε η Κάμπια με άκρα περιφρόνηση. «Ποια είσαι εσύ;» πράγμα που ξανάφερε τη συζήτηση από εκεί που είχε ξεκινήσει…\nΗ αρχιτεκτονική αναλύεται σε δυο διαφορετικές συνιστώσες. Αυτές θα μπορούσαμε να τις ονομάσουμε τέχνη και τεχνική. Από αυτές, η πρώτη είναι απροσδιόριστη, μεταβαλλόμενη και μη συγκρίσιμη, σε αντίθεση με τη δεύτερη που μπορεί να χαρακτηριστεί υπολογίσιμη, προβλέψιμη και αξιολογήσιμη. Όπως επισημαίνει ο Alan Colquhoun: «Από όλες τις τέχνες, η αρχιτεκτονική είναι εκείνη που προσφέρεται περισσότερο για χρήση του ορθολογισμού. Ένα κτίριο οφείλει να ικανοποιεί κριτήρια πραγματικά και κατασκευαστικά που περιορίζουν, αν δεν καθορίζουν, το πεδίο στο οποίο δρα η φαντασία του αρχιτέκτονα». Έτσι, έχει δοθεί\nμεγάλη σημασία στο δεύτερο αυτό σκέλος της αρχιτεκτονικής. Όμως, μέσα στις εμπειρίες ακόμα και του πιο ρασιοναλιστή αρχιτέκτονα, που ασχολείται με το πιο περιοριστικό πρόγραμμα, υπάρχει εκείνη η στιγμή που στο λευκό χαρτί γεννιέται ένα ορισμένο σχήμα ως έκφραση της «αρχικής ιδέας». Υπάρχουν πολλοί τρόποι ικανοποίησης συγκεκριμένων λειτουργικών και κατασκευαστικών αναγκών, αλλά και έκφρασης ορισμένων αισθητικών θεωριών. γιατί κάποιος επέλεξε μια συγκεκριμένη μορφή και – κυρίως – πως την επέλεξε;\nΕπιρροή του ασυνείδητου στην αρχιτεκτονική δημιουργία\nΑν εξετάσουμε την αρχιτεκτονική δημιουργία μέσα στα πλαίσια της ψυχολογικής έρευνας (και πιο συγκεκριμένα αυτής του Ελβετού ψυχολόγου Καρλ Γκ. Γιουνγκ) μπορούμε να διακρίνουμε δυο διαφορετικές κατηγορίες δημιουργίας.\nα) Στην πρώτη περίπτωση, η όλη μορφή, όπως και τα επιμέρους στοιχεία του κτιρίου πηγάζουν από τη συνειδητή πρόθεση του αρχιτέκτονα να παράγει ένα συγκεκριμένο αποτέλεσμα. Ο αρχιτέκτονας χειρίζεται το υλικό του αποσκοπώντας σε έναν καθορισμένο στόχο, προσθέτοντας και αφαιρώντας, αναδεικνύοντας έναν όγκο, μειώνοντας τη σημασία ενός άλλου στοιχείου, ενώ συνέχεια παρακολουθεί με προσοχή το συνολικό αποτέλεσμα, δίνοντας μεγάλη σημασία στους νόμους της μορφής, της κατασκευής και της λειτουργίας. Το δημιούργημα είναι πλήρως υποταγμένο στην ιδέα του ως προς το τελικό αποτέλεσμα. Θέλει να εκφράσει αυτή και τίποτα άλλο. Είναι τόσο ταυτισμένος με το έργο του, ώστε οι προθέσεις και ικανότητές του είναι αδιαχώριστες από την ίδια την πράξη της δημιουργίας. Υπάρχουν άπειρα παραδείγματα σύγχρονης αρχιτεκτονικής δημιουργίας που εξελίσσεται σύμφωνα με την κατηγορία αυτή.\nβ) Υπάρχει όμως και η περίπτωση αρχιτεκτονικών έργων που βασίζονται σε ιδέες οι οποίες ξεχύνονται λίγο – πολύ τέλεια και ολοκληρωμένα από το χέρι του αρχιτέκτονα και του επιβάλλονται πραγματικά. Ο συνειδητός του νους μένει κατάπληκτος και κενός μπροστά σε αυτό το φαινόμενο. Ο ίδιος αισθάνεται να τον πλημμυρίζει ένα πλήθος από ιδέες και εικόνες που ποτέ δεν είχε σκοπό να δημιουργήσει και που η δική του θέληση δε θα μπορούσε ποτέ να τις διατυπώσει. Κι όμως, είναι αναγκασμένος να παραδεχτεί ότι αυτός που εκφράζεται είναι ο ίδιος του ο εαυτός. Η ίδια του η εσωτερική φύση αποκαλύπτεται και παρουσιάζει μορφές και σχήματα που ο ίδιος δε θα είχε αποτολμήσει.\nΕδώ ο αρχιτέκτονας δεν ταυτίζεται με τη διαδικασία της δημιουργίας. Αντιλαμβάνεται ότι στέκει έξω από το έργο του σαν να ήταν κάποιος άλλος που το δημιούργησε.\nΑφού όμως αυτές οι εικόνες δεν προέρχονται από τη συνειδητή του θέληση, προφανώς αυτός ο «άλλος» είναι το ασυνείδητό του. Ο Γιουνγκ υποστήριξε ότι το έργο τέχνης γενικότερα δεν έχει την πηγή του στο προσωπικό ασυνείδητο του δημιουργού, αλλά στη σφαίρα της ασυνείδητης ψυχολογίας της οποίας οι αρχέγονες εικόνες είναι η κοινή κληρονομιά όλης της ανθρωπότητας. Αυτή η σφαίρα έχει ονομαστεί συλλογικό ασυνείδητο, για να διαχωριστεί από το προσωπικό ασυνείδητο. Το προσωπικό ασυνείδητο (ή υποσυνείδητο σύμφωνα με τη φροϋδική ορολογία) αποτελείται από το σύνολο όλων εκείνων των ψυχικών διεργασιών και στοιχείων που μπορούν να γίνουν συνειδητά (και συχνά γίνονται), αλλά απωθούνται επειδή δεν είναι αποδεκτά από τη συνείδηση. Έτσι, διατηρούνται έξω από το πεδίο της συνειδητής αντίληψης. Η τέχνη δέχεται επιρροές και από αυτή τη σφαίρα, αλλά δεν είναι αυτές που έχουν καθοριστική σημασία για το τελικό αποτέλεσμα.\n«Αντίθετα με το προσωπικό ασυνείδητο, που είναι ένα σχετικά λεπτό στρώμα αμέσως κάτω από το κατώφλι της συνειδητότητας, το συλλογικό ασυνείδητο δεν παρουσιάζει καμιά τάση να γίνει συνειδητό κάτω από κανονικές συνθήκες, ούτε και μπορούμε να το επαναφέρουμε στη μνήμη με κάποια αναλυτική τεχνική, αφού το άτομο δεν το είχε απωθήσει ή ξεχάσει. Το συλλογικό ασυνείδητο δεν πρέπει να θεωρείται αυτοσυντηρούμενη οντότητα. Δεν είναι τίποτα άλλο από μια δυναμικότητα που μας παραδίδεται από την αρχέγονη εποχή με τη συγκεκριμένη μορφή μνημονικών εικόνων, ή που κληρονομούμε μέσα στην ανατομική δομή του εγκεφάλου. Δεν υπάρχουν έμφυτες ιδέες, υπάρχουν όμως έμφυτες δυνατότητες ιδεών, που θέτουν όρια ακόμα και στην πιο τολμηρή φαντασία, διατηρώντας τη δραστηριότητα της φαντασίας μας μέσα σε ορισμένες κατηγορίες. Μπορούμε να πούμε ότι είναι αυθύπαρκτες ιδέες, η ύπαρξη των οποίων δεν μπορεί να γίνει αντιληπτή παρά μόνο μέσα από τις επιδράσεις τους. Εμφανίζονται μέσα στα έργα τέχνης, καθορίζοντας αποφασιστικά τη μορφή τους.»\nΟ ορισμός ενός τέτοιου τμήματος της ψυχής θεωρήθηκε αναγκαίος αφού παρατηρήθηκαν πάρα πολλές περιπτώσεις ατόμων των οποίων τα ασυνείδητα προϊόντα (όνειρα, φαντασίες κτλ) παρουσίαζαν μεγάλη ομοιότητα με μυθολογικά στοιχεία διαφόρων παραδόσεων και λαών. Αν η έρευνα έδειχνε πως οι περισσότερες περιπτώσεις αφορούσαν απλά κάποια ξεχασμένη γνώση, τότε κανείς δεν θα έμπαινε στον κόπο να κάνει μακροσκελείς μελέτες γύρω από αυτό το θέμα. Στην πραγματικότητα, όμως, παρατηρήθηκαν τυπικά μυθολογικά στοιχεία ανάμεσα σε άτομα που δεν ήταν δυνατό να τα γνώριζαν από πριν και όπου ήταν επίσης αδύνατη η έμμεση απόρροιά τους από τυχόν γνωστές θρησκευτικές ιδέες ή από δημοφιλή σχήματα λόγου. Τέτοια συμπεράσματα μας αναγκάζουν να υποθέσουμε πως έχουμε να κάνουμε με «αυτόχθονες» αναβιώσεις, ανεξάρτητες από την παράδοση. Επομένως, τα «μυθολογικά» δομικά στοιχεία πρέπει να υπάρχουν μέσα στην ασυνείδητη ψυχή. Τα προϊόντα αυτά ποτέ δεν είναι συγκεκριμένοι μύθοι. Μάλλον είναι μυθολογικά συστατικά τα οποία, εξαιτίας της τυπικής τους φύσης, μπορούμε να τα ονομάσουμε κεντρικά θέματα, αρχέγονες εικόνες ή – όπως τα έχει ονομάσει ο Γιουνγκ – αρχέτυπα.\nΟ Γιουνγκ επισημαίνει ότι ο όρος αρχέτυπα που χρησιμοποιεί προέρχεται από τον Πλάτωνα. Αναφέρεται σε αρχέγονους τύπους – εικόνες που υπάρχουν από πανάρχαια χρόνια και αποτελούν κληρονομημένα πρότυπα με τα οποία η ψυχή αντιλαμβάνεται και αντιμετωπίζει τον κόσμο. Τα αρχέτυπα εκφράζουν κάποια θέματα–παραστάσεις τα οποία μπορεί να εκδηλώνονται με τρόπους που να ποικίλουν σημαντικά στις λεπτομέρειες, αλλά δεν χάνουν τη βασική τους δομή (πχ παρακάτω θα αναφερθούν διάφοροι τρόποι απεικόνισης του αρχετυπικού θέματος του τετραγωνισμού του κύκλου). Έτσι, τα αρχέτυπα επηρεάζουν αποφασιστικά την αρχιτεκτονική, καθορίζοντας τις δομές των διαφόρων αρχιτεκτονικών τύπων. Οι τύποι βρίσκονται στη βάση κάθε σκέψης και έκφρασης της αρχιτεκτονικής δραστηριότητας, όπως τα αρχέτυπα βρίσκονται στα θεμέλια της ψυχής.\nΟ Aldo Rossi ορίζει τον τύπο ως «…κάτι που παραμένει, κάτι σύνθετο, μια λογική σύλληψη που προηγείται από τη μορφή και που την ορίζει». Μπορούμε να συγκρίνουμε το πρώτο από τα τρία στοιχεία που του αποδίδει, με το αρχέτυπο, τόσο του Γιουνγκ όσο και του Πλάτωνα: αποτελεί κάτι πέρα από τις δεσμεύσεις των συγκεκριμένων συνθηκών του οικοδομήματος, πέρα από τις μεταβολές του αισθητού κόσμου και πέρα από τους περιορισμούς του συνειδητού. Όσον αφορά τον χαρακτηρισμό «σύνθετο», θα μπορούσαμε να πούμε ότι δεν είναι τόσο ακριβής παρά μόνο αν εκληφθεί με την έννοια του μη κατανοητού από τη συνειδητή σκέψη. Για την ακρίβεια, ο τύπος (όπως και το αρχέτυπο) είναι κάτι τόσο απλό ώστε να μπορεί να περνά από γενιά σε γενιά ως πρωταρχική δομή, αλλά και τόσο απλό ώστε να παρουσιάζει μεγάλη δυσκολία στην κατανόησή του. Τέλος, ο κάθε τύπος αποτελεί σίγουρα μια προϋπάρχουσα βασική δομή και καθορίζει τις μορφές που προέρχονται από την εκδήλωσή της σε συγκεκριμένες κάθε φορά συνθήκες.\nΤα παραδείγματα από τη δεύτερη κατηγορία καλλιτεχνικής δημιουργίας στη σύγχρονη αρχιτεκτονική είναι σπάνια, πιθανότατα γιατί σήμερα δίνεται σημασία στο στάδιο της έλλογης επεξεργασίας της ιδέας, αφού μόνο μετά από αυτό θα είναι εφικτή η πραγματοποίηση του κτίσματος στο χώρο. Ίσως μπορούμε να κατανοήσουμε καλύτερα τις δυο κατηγορίες αν θεωρήσουμε ότι αντιπροσωπεύουν τις δυο διαφορετικές φάσεις της αρχιτεκτονικής δημιουργίας (πρώτα η β ως έμπνευση – έστω στιγμιαία – και στη συνέχεια τα διάφορα στάδια της α).\nΗ επίδραση του ασυνείδητου στη δημιουργία της κατηγορίας β είναι σαφής και εμφανής. Όμως είναι πολύ πιθανό ότι ο αρχιτέκτονας της κατηγορίας α, ενώ φαινομενικά δημιουργεί κάτι μόνος του και παράγει αυτό που θέλει συνειδητά να παράγει, στην πραγματικότητα έχει παρασυρθεί τόσο πολύ από τη δημιουργική παρόρμηση ώστε δεν συνειδητοποιεί πια μια «ξένη» (δηλαδή μη συνειδητή) θέληση που τον επηρεάζει. Η πεποίθησή του ότι δημιουργεί με απόλυτη ελευθερία θα ήταν τότε αυταπάτη. Αυτό δεν είναι πολύ απίθανο, καθώς πολλές έρευνες έχουν δείξει ότι υπάρχουν κάθε είδους τρόποι με τους οποίους ο συνειδητός νους όχι μόνο επηρεάζεται από το ασυνείδητο αλλά και καθοδηγείται από αυτό, ιδιαίτερα όταν έχει πλήρη άγνοια της κατάστασης.\nΥπάρχουν όμως κάποιες ενδείξεις που να στηρίζουν την υπόθεσή μας, ότι ο αρχιτέκτονας παρά την αυτοκυριαρχία του μπορεί να είναι αιχμάλωτος του έργου του; Μια απόδειξη θα μας έδινε ένας αρχιτέκτονας που νομίζει ότι ξέρει τι δημιουργεί αλλά στην πραγματικότητα επιτυγχάνει σε ένα έργο πολύ περισσότερα από αυτά που ο ίδιος αντιλαμβάνεται (και ένα παράδειγμα τόσο έντονο ώστε να αποφεύγεται η πιθανότητα του τυχαίου). Αυτές οι περιπτώσεις δεν είναι ασυνήθιστες, αφού έχουμε παρατηρήσει συχνά το φαινόμενο να «περνάει η μόδα» κάποιου αρχιτέκτονα ή κινήματος και αργότερα να ανακαλύπτεται και πάλι ξαφνικά. Αυτό συμβαίνει όταν η συνειδητή μας ανάπτυξη φτάσει σε ένα ανώτερο επίπεδο από το οποίο ο αρχιτέκτονας ή το κίνημα μπορεί να μας δείξει κάτι καινούριο μέσα από το έργο του. Το στοιχείο αυτό υπήρχε πάντα στο έργο, αλλά μπορεί να ειδωθεί μόνο με καινούριο μάτι, γιατί το παλιό έβλεπε στο έργο μόνο εκείνο που ήταν συνηθισμένο να βλέπει.\nΕπίσης, οι πληροφορίες για τη ζωή μεγάλων αρχιτεκτόνων (όπως και άλλων καλλιτεχνών) μας δείχνουν πολλές φορές ότι η δημιουργική παρόρμηση είναι συχνά τόσο επιτακτική ώστε τρέφεται σε βάρος των ίδιων και υποδουλώνει τα πάντα στην υπηρεσία του έργου, θυσιάζοντας ακόμα και την υγεία ή τη συνηθισμένη ανθρώπινη ευτυχία. Επομένως, καλά θα κάναμε να δούμε τη δημιουργική διαδικασία σαν ένα ζωντανό πράγμα που είναι φυτεμένο στην ανθρώπινη ψυχή. Στη γλώσσα της αναλυτικής ψυχολογίας αυτό το ζωντανό πράγμα είναι ένα αυτόνομο σύμπλεγμα. Είναι ένα αποσπασμένο τμήμα της ψυχής, που ζει μια δική του ζωή έξω από την ιεραρχία του συνειδητού. Ανάλογα με την ενεργειακή του φόρτιση, μπορεί να εμφανιστεί είτε σαν μια απλή διαταραχή των συνειδητών δραστηριοτήτων, είτε σαν μια υπεριστάμενη εξουσία που μπορεί να χαλιναγωγήσει το εγώ για να εξυπηρετήσει τον σκοπό της. Κατά συνέπεια, ο αρχιτέκτονας της κατηγορίας α είναι εκείνος που συγκατατίθεται από την αρχή, αμέσως μόλις αρχίζει να λειτουργεί η ασυνείδητη επιταγή. Ο άλλος αρχιτέκτονας, της κατηγορίας β, είναι εκείνος που (για διάφορους λόγους) δεν μπορεί να συγκατατεθεί σε αυτήν τη λειτουργία, με αποτέλεσμα να ξαφνιάζεται όταν αναλάβει αυτή τον έλεγχο.\nΈτσι, λοιπόν, ο κάθε αρχιτέκτονας και σε κάθε περίπτωση λειτουργεί ως εκφραστής του ασυνείδητου, δηλαδή ως εκφραστής του αρχέγονου στοιχείου μέσα του, αφού σύμφωνα με το φυλογενετικό νόμο, η ψυχική δομή, όπως και η ανατομική, πρέπει να παρουσιάζει ίχνη των πρώτων σταδίων εξέλιξης από τα οποία έχει περάσει. Και πραγματικά αυτό συμβαίνει με το ασυνείδητο, γιατί στα όνειρα και στις νοητικές διαταραχές έρχονται στην επιφάνεια ψυχικά προϊόντα που έχουν όλα τα χαρακτηριστικά των πρωτόγονων επιπέδων ανάπτυξης, όχι μόνο στη μορφή τους αλλά και στο περιεχόμενο και το νόημά τους, έτσι που θα μπορούσαμε εύκολα να τα ερμηνεύσουμε σαν αποσπάσματα κάποιων μυστικών διδασκαλιών. Το θεμέλιο λοιπόν της δημιουργίας είναι η αρχέγονη εμπειρία.\nΕίναι βέβαια πολύ δύσκολο να πιστέψουμε ότι μια τέτοια εμπειρία μπορεί να είναι πραγματική, γιατί δεν συμβαίνει στους συνηθισμένους ανθρώπους. Δίνει τη μοιραία εντύπωση μιας ασαφούς μεταφυσικής, έτσι που αισθανόμαστε υποχρεωμένοι να επέμβουμε στο όνομα της καλοπροαίρετης λογικής. Οδηγούμαστε στο συμπέρασμα ότι δεν είναι δυνατό να πάρουμε στα σοβαρά αυτά τα πράγματα, γιατί αλλιώς ο κόσμος θα ξαναβυθιστεί σε μια σκοτεινή δεισιδαιμονία. Οι ίδιοι οι αρχιτέκτονες συμβάλλουν σε αυτές τις εντυπώσεις βάζοντας μια υγιή απόσταση ανάμεσα σε αυτούς και το έργο τους. Το 1928, για παράδειγμα, ο Hannes Meyer διακήρυττε ότι το κτίριό του για την Κοινωνία Των Εθνών δε συμβολίζει τίποτα. Ήθελε η αρχιτεκτονική του να λειτουργεί σαν μια μηχανή, χωρίς να σημαίνει τίποτα.\nΌμως, πάντα υπάρχουν νοήματα πίσω από τα αρχιτεκτονήματα και όπως λέει ο Charles Jencks «ο συμβολισμός μοιάζει με το ασυνείδητο, είναι κάτι αναπόφευκτο και ο καθένας μπορεί είτε να το καταπιέσει είτε να αντιμετωπίσει θετικά. Δυστυχώς οι περισσότεροι αρχιτέκτονες προτιμούν να καταπιέζουν το συμβολικό τους ασυνείδητο…». Εξάλλου, όσο μυστηριώδης και να είναι ο κόσμος του ασυνείδητου δεν είναι τελείως άγνωστος. Ο άνθρωπος τον γνωρίζει από τη μακρινή αρχαιότητα και για τους προγόνους είναι ολοφάνερο μέρος του κόσμου τους. Μόνο εμείς τον έχουμε αποκηρύξει εξαιτίας του φόβου μας για τη δεισιδαιμονία και τη μεταφυσική, χτίζοντας στη θέση του το φαινομενικά ασφαλέστερο και πιο εύπλαστο κόσμο της συνειδητότητας.\n«…τώρα όμως τα σημαντικότερα από τα αγαθά μας δημιουργούνται δια της μανίας, η οποία μας δίνεται από θεία προσφορά. Γιατί και η προφήτις στους Δελφούς και οι ιέρειες στη Δωδώνη σίγουρα από τη μια κατέχονται από τη μανία, όμως πολλά καλά –και ιδιωτικά και δημόσια– στην Ελλάδα προσέφεραν εξαιτίας της μανίας αυτής, ενώ όταν είχαν τα λογικά τους ελάχιστα προσέφεραν ή και τίποτα. […] Τρίτη λοιπόν είναι η κατοχή του πνεύματος και η μανία που μεταμορφώνει τις μελλοντικές γενιές, αφού έχει καταλάβει αγνή και παρθένα ψυχή, την εξεγείρει και την οδηγεί σε βακχική συμπεριφορά, υμνώντας δηλαδή αμέτρητα ανδραγαθήματα των παλαιότερων και με ωδές και με άλλα ποιητικά μέσα. Όποιος μάλιστα φτάνει στις πύλες της ποίησης, χωρίς να κατέχεται από τη μανία των Μουσών, έχοντας πειστεί ότι τάχα μόνο με την τεχνική του θα γίνει καλός ποιητής, ανεπιτυχής αποβαίνει ο ίδιος. Και αφανίζεται η ποίηση του σώφρονα ποιητή από την ποίηση αυτών που νιώθουν μανία.». Φαίδρος 244b-245a\nΉ με μια πιο απλή προσέγγιση, ο Αντουάν ντε Σαιντ Εξιπερί λέει μέσα από το στόμα του Μικρού Πρίγκιπα\nΜια ματιά στη σύγχρονη εποχή και ο σημερινός ρόλος των συμβόλων\nΕπειδή όλες αυτές οι αναφορές κινούνται σε μια άχρονη σφαίρα και μεταδίδουν τα μηνύματα με ανάλογο τρόπο, ας προσπαθήσουμε να κατανοήσουμε τη σχέση όλων αυτών με τη σύγχρονη εποχή και τα σημερινά δεδομένα.\nΗ νόησή μας έχει δημιουργήσει έναν καινούριο κόσμο, ο οποίος στηρίζεται στην υποταγή της φύσης και έχει γεμίσει με κάθε είδους μηχανές. Δεν είναι βέβαια δυνατόν ο άνθρωπος να μην ακολουθήσει τις παράτολμες παρορμήσεις του επιστημονικού και εφευρετικού μυαλού του και να μη χαίρεται το μέγεθος των κατακτήσεών του. Ωστόσο, η ευφυία του παρουσιάζει μια ανησυχητική τάση να εφευρίσκει όλο και περισσότερο επικίνδυνα πράγματα, που καταντούν κάθε μέρα και περισσότερο δραστικά όργανα μαζικής αυτοκτονίας.\nΕδώ και πολύ καιρό, ο Νίτσε διακήρυξε πανηγυρικά ότι «ο Θεός πέθανε». Έτσι, οι θεότητες ερήμωσαν τα ποτάμια, τα βουνά, τα ζώα και οι θεάνθρωποι θάφτηκαν μέσα στο ασυνείδητό μας. Βαυκαλιζόμαστε και επιπλέον διατηρούμε μια άδικη και στενοκέφαλη άποψη περί ψυχής. Έχουμε πάψει, για παράδειγμα, να στηρίζουμε τη ζωολογία σε μια απαρχαιωμένη ταξινόμηση ανάμεσα σε ζώα βλαβερά και αβλαβή. Αλλά ακόμη και πολλοί ψυχολόγοι δεν έπαψαν ποτέ να πιστεύουν αυτάρεσκα πως η συνείδησή μας είναι η φυσιολογική και το ασυνείδητό μας το αντίθετο. Σε κάθε άλλη επιστήμη τέτοια κρίση θα προκαλούσε τουλάχιστον τα γέλια. Η σημερινή μας γνώση για το ασυνείδητο δείχνει σαφώς ότι αποτελεί ένα φυσικό φαινόμενο που παράγει σύμβολα και ότι, όπως και η ίδια η φύση, είναι τουλάχιστον ουδέτερο. Περιέχει όλες τις πλευρές της ανθρώπινης φύσης, το φως και τη σκιά, την ομορφιά και την ασχήμια, το καλό και το κακό, το βάθος και την επιφάνεια.\nΤο ασυνείδητο αποτελεί κάτι πέρα από τα όρια της συνηθισμένης μας συνειδητής αντίληψης. Εκτείνεται σε βάθη απροσμέτρητα και ανεξερεύνητα για τον άνθρωπο, παρόλο που αυτά τα βάθη βρίσκονται μέσα στην ίδια του την ψυχή. Όλα αυτά τα χαρακτηριστικά ισχύουν ταυτόχρονα και για το διάστημα, που είναι πέρα από τα γήινα δεδομένα, άγνωστο και ανεξερεύνητο. Για αυτόν το λόγο πολλές φορές εμφανίζονται από ασυνείδητο σύμβολα που αφορούν ιδιότητες του διαστήματος.\nΑφού λοιπόν το ασυνείδητο εκδηλώνεται κυρίως με σύμβολα και αφού στον αρχιτεκτονικό σχεδιασμό παρεμβαίνει το ασυνείδητο, θα ήταν καλό να γνωρίζαμε περισσότερα για τη φύση των συμβόλων, έτσι ώστε να αντιληφθούμε τι σημαίνει αυτά για την αρχιτεκτονική. Θα πρέπει αρχικά να επισημάνουμε τη διαφορά ανάμεσα σε ένα σήμα και ένα σύμβολο. Το σύμβολο παραπέμπει πάντα σε ένα ευρύτερο περιεχόμενο από αυτό που άμεσα και φανερά εννοεί. Επιπλέον, τα σύμβολα είναι προϊόντα φυσικά και αυθόρμητα. Καμιά μεγαλοφυία δεν έπιασε ποτέ το μολύβι λέγοντας: τώρα θα επινοήσω ένα σύμβολο. Κανείς δεν μπορεί να πάρει μια, λιγότερο ή περισσότερο, ορθολογική σκέψη και να της δώσει στη συνέχεια «συμβολική» μορφή. Με όποιον τρόπο και να την παρουσιάσει, όσο «φανταστικός» κι αν είναι, μια τέτοια ιδέα θα παραμείνει πάντα σήμα, εξαρτημένο από τη συνειδητή σκέψη που εκφράζει, όχι σύμβολο που υποβάλλει κάτι άγνωστο ακόμα.\nΜπορούμε να διακρίνουμε τα φυσικά σύμβολα, σε αντιδιαστολή με τα πνευματικά. Τα φυσικά προέρχονται από τις ασυνείδητες περιοχές της ψυχής και κατά συνέπεια, αντιπροσωπεύουν μια τεράστια ποικιλία βασικών αρχετύπων, ενώ τα πνευματικά είναι εκείνα που χρησιμοποιήθηκαν για να εκφράσουν «αιώνιες αλήθειες» και χρησιμοποιούνται ακόμη σε πολλές θρησκείες. Έχουν υποστεί πολλές παραμορ- φώσεις κι έχουν μάλιστα περάσει μια διαδικασία επεξεργασίας λίγο – πολύ συνειδη- τή, μπορώντας έτσι να γίνουν συλλογικά αποδεκτές από τις πολιτισμένες κοινωνίες.\nΌταν ο αρχιτέκτονας δημιουργεί συμβολικές μορφές ασυνείδητα, πιστεύοντας ότι απλώς ακολουθεί αισθητικές ή και λειτουργικές απαιτήσεις, χρησιμοποιεί φυσικά σύμβολα, πρωταρχικά σχήματα ακατέργαστα και ακατανόητα. Όταν δημιουργεί εκ προθέσεως ένα συμβολικό οικοδόμημα (π.χ. εκκλησία) συνήθως χρησιμοποιεί καθιερωμένα, πνευματικά σύμβολα. Αυτό δεν ισχύει στις περιπτώσεις όπου η συνειδητή του πρόθεση διεγείρει απλώς την ανάδυση από μέσα του φυσικών συμβόλων, που και ο ίδιος δεν μπορεί να εξηγήσει επακριβώς (οδηγούμενος πολλές φορές στην προσπάθεια αιτιολόγησης της επιλογής του επίσης με κριτήρια αισθητικά).\nΗ ίδια εμπειρία εκφράζεται ίσως και μέσα από τον Πλάτωνα, στο σημείο που περιγράφει η τετραδική δομή της ψυχής:\n«Αυτή τη σύνθεση τη χώρισε κατά μήκος φτιάχνοντας δυο κομμάτια. Αφού έβαλε το ένα μισό πάνω στο άλλο, όπως στο σχήμα του Χ, τα λύγισε κυκλικά, ενώνοντας πρώτα τα άκρα τους και στη συνέχεια τα σημεία αυτά μεταξύ τους, σχηματίζοντας έτσι δυο κάθετους κύκλους. Σ’ αυτούς τους δυο κύκλος, τον ένα μέσα στον άλλο, έδωσε κίνηση […] Ύστερα όρισε ότι αυτοί οι δυο κύκλοι θα κινούνται σε αντίθετη κατεύθυνση […] Όταν με αυτόν τον τρόπο ολοκληρώθηκε η σύνθεση της ψυχής με τη θέληση του δημιουργού, τότε εκείνος δημιούργησε και το σώμα.» Τίμαιος, 36cd\nΣύμφωνα με τον Πορφύριο, το Χ μέσα σε κύκλο ( ) δήλωνε για τους Αιγυπτίους την ψυχή του κόσμου. Για την ακρίβεια, είναι το ιερογλυφικό για την έννοια «πόλη».\nΟ Γιουνγκ ερεύνησε τέτοιες γεωμετρικές συνθέσεις, όπως η παραπάνω, στην τέχνη και την αρχιτεκτονική διαφόρων πολιτισμών. Υποστήριξε ότι αποτελούν σύμβολα και ως τέτοια, έχουν χρησιμότητα στην πορεία προς την εξατομίκευση. Κάθε τέτοιο γεωμετρικό σύμβολο το ονόμασε μάνταλα. Η μάνταλα (σανσκριτικά «κύκλος») είναι μια βασική μορφή που μπορεί να βρεθεί στη φύση, ακόμα και στα αντικείμενα και στις εικόνες που δημιουργούνται από τον άνθρωπο και την ψυχή του, τα όνειρα και τη φαντασία. Η μάνταλα είναι ένα από τα κύρια σύμβολα της ολότητας. Απεικονίζει ένα σύστημα τάξης που υπερβαίνει τον εαυτό του πάνω στο ψυχικό χάος με τέτοιο τρόπο, ώστε η φυγόκεντρη τάση του συνόλου διατηρείται υπό έλεγχο από τον προστατευτικό, περιβάλλοντα κύκλο, ενώ ταυτόχρονα το άτομο παίρνει μια θέση σε ένα απρόσωπο πλαίσιο.\nΜια πιο σύγχρονη θεώρηση μιλάει για τις τέσσερις βασικές ψυχολογικές λειτουργίες του ανθρώπου (δύο ζεύγη) – τη σκέψη και το συναίσθημα, την αίσθηση και τη διαίσθηση. Πολύ συνοπτικά μπορούμε να αναφέρουμε ότι και οι τέσσερις λειτουργίες αποτελούν διαφορετικούς τρόπους αντίληψης των πραγμάτων. Στην ιδανική κατάσταση λειτουργούν ταυτόχρονα. H αίσθηση (αισθητηριακή αντίληψη) σου φανερώνει ότι κάτι υπάρχει και η σκέψη σου αποκαλύπτει τι είναι αυτό το κάτι. Το αίσθημα σου λέει αν είναι ευχάριστο ή δυσάρεστο και η διαίσθηση σου φανερώνει από πού προέρχεται και προς τα που πηγαίνει.\nΌμως, κάθε άτομο λειτουργεί κυρίως με μια από αυτές, που είναι αποδεκτή από το συνειδητό του, ενώ η αντίθετη της είναι εξορισμένη στο ασυνείδητο. Υπάρχει και μια δευτερεύουσα λειτουργία που είναι συμπληρωματική της πρώτης και ανήκει στο άλλο ζεύγος. Η αντίθετή της είναι επίσης καταπιεσμένη αλλά μπορεί πιο εύκολα να ενταχθεί στη ζωή του ατόμου. Όταν το άτομο μπορέσει να συνδυάσει και να ισορροπήσει τις αντικρουόμενες αυτές τάσεις του, μπορούμε να ισχυριστούμε ότι πραγμάτωσε την έννοια της ολότητας.\nΈνα χαρακτηριστικό παράδειγμα της επίδρασης του συμβόλου της μάνταλα στο σχεδιασμό μιας πόλης είναι η αρχαία Ρώμη. Σύμφωνα με τον Πλούταρχο οι Ρωμαίοι έμαθαν τα μυστικά της ίδρυσης μιας πόλης από Ετρούσκους δασκάλους «με τη μορφή μυστηρίων». Στη λεπτομερέστατη αφήγηση της ίδρυσης της πόλης της Ρώμης (στη βιογραφία του Ρωμύλου) αναφέρεται ένας κύκλος που χαράζεται με ένα άροτρο γύρω από ένα κέντρο. Το κέντρο παίρνει το σχήμα μιας κυκλικής πλατείας που ονομάζεται mundus. Πριν από αυτό, όμως, ο Πλούταρχος αναφέρει τη roma quadrata του Ρωμύλου σαν μια ορθογωνική πόλη χωρίς να βρίσκει καμιά αντίφαση εκεί. Η Ρώμη για αυτόν ήταν ταυτόχρονα κύκλος και τετράγωνο (ή αλλιώς τετραμερής = quadrata). Όμως, η τελετουργία της ίδρυσης δεν είναι τίποτα άλλο από μεταφορά μιας μυθολογικής (άρα και ψυχολογικής) αξίας σε δράση. Είναι, κατά μια έννοια, η οπτική απεικόνιση του άλυτου μαθηματικού προβλήματος του τετραγωνισμού του κύκλου, που είχε απασχολήσει πολύ τους Έλληνες και που έχει μεγάλη σημασία για το ασυνείδητο. Το σχήμα που συνδυάζει τον κύκλο με το τετράγωνο είναι το σύμβολο της μάνταλα.\nΗ μορφή των σύγχρονων πόλεων δεν καθορίζεται πλέον από συμβολικούς παράγοντες, καθώς υπάρχουν πολλοί άλλοι περιορισμοί (έδαφος, κοινωνικές ανάγκες, οικονομικοί κτλ). Παρόλα αυτά, κάποια χαρακτηριστικά τους παραπέμπουν σε ιδιότητες της μάνταλα. Ακόμα και σήμερα η βασική δομή όλων των αστικών χώρων στηρίζεται σε αυτό που ονομάζεται ιεράρχηση. Τα διάφορα είδη της αφορούν τις χρήσεις, τα κτίρια και τους ελεύθερους χώρους κτλ, όμως η πιο σημαντική για την πόλη ιεραρχία είναι αυτή των δρόμων. Το οδικό δίκτυο δεν είναι ποτέ ομοιόμορφο, αλλά χαρακτηρίζεται από μια διαβάθμιση μεγεθών και ποιοτήτων (λεωφόροι, κύριοι, δευτερεύοντες δρόμοι στενά περάσματα). Κάποιοι δρόμοι είναι πιο σημαντικοί από άλλους, όπως και κάποιες περιοχές είναι πιο σημαντικές από άλλες. Σε μικρές πόλεις υπάρχει η απλή ιεράρχηση με κυρίαρχο το κέντρο και πιο σημαντικούς τους δρόμους που οδηγούν σε αυτό. Σε πιο μεγάλες πόλεις σημαντικοί δρόμοι είναι και αυτοί που οδηγούν σε επιμέρους κέντρα. Όλη αυτά στηρίζονται σε βασικές έννοιες – δομές της πόλης που έχουν κληρονομηθεί από τη ρωμαϊκή αστική οργάνωση στη σύγχρονη εποχή. Η εικόνα που έχουμε για την σύγχρονη πόλη έχει καθοριστεί από αυτά τα βασικά χαρακτηριστικά, τα οποία «τυχαίνει» να αποτελούν βασικές έννοιες στη φαινομενολογία του ασυνείδητου. Οι έννοιες της κεντρικότητας και της σημασίας των κεντρικών κατευθύνσεων σε ένα κατά τα άλλα ποικίλο δίκτυο, αποκτούν ιδιαίτερο χαρακτήρα αν στη θέση του κέντρου της πόλης θέσουμε το κέντρο της ψυχής. Η διαφορά έγκειται στο ότι σήμερα η ταύτιση της πόλης με τον Κόσμο (δηλαδή με το σύμπαν της ψυχής) γίνεται ασυνείδητα.\nΣτους Αιγυπτιακούς οβελίσκους η τετράγωνη βάση μικραίνει προς τα πάνω, μετατρέπεται σε πυραμίδα και τέλος καταλήγει να αποτελεί ένα και μοναδικό σημείο στην κορυφή. Κάτι αντίστοιχο συμβαίνει στους μουσουλμανικούς μιναρέδες, στα μενίρ της βόρειας Γαλλίας και στις ιαπωνικές παγόδες. Στη θιβετανική στούπα δίνεται από τους Θιβετανούς μια εξωτερική και μια εσωτερική ερμηνεία. Εξωτερικά η στούπα συμβολίζει τα πέντε στοιχεία του κόσμου, αλλά και του ανθρώπινου σώματος, που είναι φθαρτά και παροδικά. Η τετράγωνη βάση αντιστοιχεί στη σταθερότητα της Γης, το καμπύλο μέρος αντιπροσωπεύει το στοιχείο Νερό, το τριγωνικό τμήμα δηλώνει το στοιχείο Πυρ, η ημισέληνος συμβολίζει το στοιχείο Αέρας και ο κύκλος με την φλόγα στην κορυφή το στοιχείο Αιθέρας. Εσωτερικά, συμβολίζει για τους Θιβετανούς τον δρόμο της Φώτισης.\nΤο μουσείο σύγχρονης γλυπτικής Zaandam (Netherlands, 1989) του Aldo Rossi οι όγκοι μικραίνουν όσο ανεβαίνει το επίπεδο, καταλήγοντας στο ημισφαίριο της κορυφής. Εδώ υπάρχει ταυτόχρονα η τετραδική δομή στη βάση (ολότητα - μάνταλα) και η έννοια της σταδιακής ανοδικής πορείας στο κέντρο. Ή αλλιώς, η καθοδική πορεία: το αρχέτυπο της ψυχικής ολότητας (σφαίρα) εκδηλώνεται στην εμπειρική ζωή του ατόμου, στον κόσμο των φθαρτών τεσσάρων στοιχείων (τέσσερις πτέρυγες ισογείου), σε μια κατάσταση πλήρους ισορροπίας.\nΟ Άγγελος Προκοπίου γράφει για τους βυζαντινούς σταυροειδείς ναούς: «Η σύζευξη σφαίρας και κύβου είναι συμβολική. Στα αρχαία ελληνικά μυστήρια, η σφαίρα συμβόλιζε τον Ουρανό και τον πανταχού παρόντα και πάντα πληρούντα Λόγον. Ο κύβος είναι η γεωμετρική αναπαράσταση της Γης. Έτσι μας λέει ο Πλάτων στον Τίμαιο. […] Επιζητούσαν να συμβολίσουν το γάμο ουρανού και γης.\nΌπως και στα προηγούμενα παραδείγματα, αυτό που το συνειδητό αντιλαμβάνεται ως κοσμολογικό συμβολισμό (εικόνα του Κόσμου) αποτελεί στην ουσία εικόνα του Ανθρώπου, με την έννοια του ολοκληρωμένου και ισορροπημένου ατόμου. Έτσι υπάρχει και εδώ το τετράγωνο και ο σταυρός σε ένωση με τον κύκλο. Το αρχέτυπο είναι το ίδιο αλλά εκδηλώνεται διαφορετικά.\nΚατά μια έννοια, η σφαίρα δηλώνει το άχρονο, το χωρίς αρχή και τέλος, το πέραν της λογικής, δηλαδή εκείνο το αρχέτυπο από το ασυνείδητο που εκφράζει την ολοκλήρωση. Ο κύβος σημαίνει το κατανοητό, το καθορισμένο και το συνηθισμένο, δηλαδή το συνειδητό. Το κέντρο του σταυρού, που είναι ταυτόχρονα και κέντρο της σφαίρας, αποτελεί το σημείο τομής και σύνδεσης των δυο κόσμων. Έτσι, τα ψυχολογικά χαρακτηριστικά που αποτελούν ακόμη απραγματοποίητες δυνατότητες θαμμένες στο ασυνείδητο μπορούν να εμφανιστούν στο συνειδητό και να ενταχθούν στη ζωή του ατόμου.\nΕκτός από την επιρροή των αρχετύπων στους τύπους των κτιρίων, όπου η κάτοψη καθορίζεται από τη δομή των συμβόλων, υπάρχουν και άλλοι τρόποι με τους οποίους τα σύμβολα εισχωρούν στο αρχιτεκτόνημα.\nΗ οικία Alexander του Roland Coate (1972-74) βρίσκεται θαμμένη κάτω έναν λόφο στην Καλιφόρνια, με δυο μόνο απέναντι πλευρές ανοικτές προς τη θέα (στο βουνό η μια και στον ωκεανό η άλλη). Αυτή η επιλογή ενός υπόγειου κτιρίου εκτός ότι το προστατεύει από τις πυρκαγιές που απειλούν την περιοχή, το ριζώνει κυριολεκτικά και μεταφορικά μέσα στη γη, σαν σπηλιά. Οι βαρείς όγκοι σκυροδέματος το κρατούν ακόμη πιο δεμένο με τη γη, οι οριζόντιες επιφάνειες παραπέμπουν στην εικόνα του ωκεανού και οι στήλες εκτείνονται προς τον ουρανό. Στην πραγματικότητα ο Coate συνδέει αυτές τις εικόνες με συγκεκριμένα Γιουγκικά αρχέτυπα – υπόγειο, ασυνείδητο κτλ. Έτσι, η καθημερινή επαφή με τον κόσμο της φύσης μέσα από τα πρωταρχικά της στοιχεία (πέτρα, γη, νερό, αέρας) δηλώνει την άμεση επαφή της προσωπικότητας με το ασυνείδητο, σε μια κατάσταση πλήρους συνεργασίας και ηρεμίας.\nΟ Monta Mozuna, στην κατοικία Γιν – Γιανγκ στο Hokkaido (1977) χρησιμοποιεί όγκους και μορφές που έχουν τον χαρακτήρα του μισού για να αποδώσει αρχιτεκτονικά το κινεζικό αυτό σύμβολο. Τούτη η σύνθεση από κομμάτια μισών πραγμάτων, με την έννοια της ένωσης των αντιθέτων, έχει στενή σχέση με τα σύμβολα που προέρχονται από το ασυνείδητο. Πολλές φορές αναδύονται από αυτό εικόνες που εκφράζουν τη μη διαφοροποιημένη κατάσταση που επικρατεί στο πεδίο πέρα από τη συνείδηση. Η εμφάνιση τέτοιων συμβόλων είναι ιδιαίτερα θεραπευτική σε περιπτώσεις όπου το συνειδητό βρίσκεται σε ένα μεγάλο δίλημμα. Σε αυτές τι περιπτώσεις, το εγώ αισθάνεται παγιδευμένο ανάμεσα σε δυο θέσεις τις οποίες θεωρεί ασυμβίβαστες και αντικρουόμενες μεταξύ τους, αλλά ταυτόχρονα πολύ ισχυρές και τις δύο. Τότε είναι πιθανόν (σε κατάλληλες συνθήκες) να αναδυθεί αυθόρμητα από το ασυνείδητο ένα σύμβολο που δηλώνει την ενότητα ανάμεσα στα αντίθετα, καθώς προέρχεται από έναν κόσμο που δεν χαρακτηρίζεται από τους διαχωρισμούς του συνειδητού. Έτσι, το άτομο έρχεται σε επαφή με μια κατάσταση που βρίσκεται πάνω από το συγκεκριμένο δίλημμα, ικανοποιώντας ταυτόχρονα και τις δυο τάσεις. Αυτή η στάση υιοθετείται απλώς από την προσωπικότητα χωρίς να μπορούσε σε καμία περίπτωση να αποτελεί προϊόν συνειδητής προσπάθειας.\nΤο 1989 ο Daniel Libeskid άρχισε να σχεδιάζει την επέκταση του Μουσείου του Βερολίνου με την πτέρυγα των Ιουδαίων και τελικά δημιούργησε ένα κτίριο πλήρες νοημάτων, ιστορικών, κοινωνικών, ψυχολογικών, θρησκευτικών. Η κάτοψή του αποτελεί ελεύθερο μετασχηματισμό του άστρου του Δαβίδ, δημιουργώντας ένα σχήμα που οι ελιγμοί του θυμίζουν τόσο φίδι όσο και κεραυνό. Ο Kurt Fortser συνδέει το σχήμα αυτό με ένα σχέδιο του Paul Klee, όπου εικονίζονται το βιβλικό φίδι και ένας θεϊκός κεραυνός που το απειλεί αλλά δεν το καταστρέφει. Παραμένουν και τα δυο δεμένα σε μια κατάσταση αντινομίας, που υπάρχει και στο κτίριο του μουσείου, καθώς τα δυο έχουν ενωθεί σε μια μορφή (ένωση αντιθέτων). Το φίδι συναντάται πολλές φορές στην ψυχανάλυση ως σύμβολο του χθόνιου, του υπόγειου, δηλαδή του ασυνείδητου.\nΈνα ακόμη αρχετυπικό στερεό είναι η πυραμίδα με τετράγωνη βάση. Η πιο γνωστή της αρχιτεκτονική εκδήλωση είναι φυσικά αυτή της αιγυπτιακής πυραμίδας. Εκτός των άλλων θεωρούταν από τους αρχαίους Αιγυπτίους ως μέσον μετάβασης της ψυχής προς τον άλλο κόσμο. Σήμερα γνωρίζουμε ότι τέτοιες μαγικές ιδιότητες που αποδίδονται στα κτίρια οφείλονται σε προβολές από το ασυνείδητο και εκφράζουν συμβολικά μια ψυχολογική αλήθεια (που αν εκληφθεί κυριολεκτικά καταλήγει σε δεισιδαιμονία). Έχουμε λοιπόν εδώ το σημείο επικοινωνίας των δυο κόσμων, αυτού που ζούμε και του «άλλου», του άγνωστου. Αυτό δηλώνει τη δίοδο επικοινωνίας μεταξύ συνειδητού και ασυνείδητου, τον τρόπο με τον οποίο τα ασυνείδητα περιεχόμενα (κορυφή) εντάσσονται στην εμπειρική ζωή του ατόμου (τετράγωνη βάση), για να δημιουργήσουν τελικά την κατάσταση της ψυχικής ολότητας και πληρότητας (πυραμίδα).\nΚαι στις δυο περιπτώσεις είναι σίγουρο ότι η πυρμίδα του Λούβρου αποτελεί ζωντανό σύμβολο, λόγω της σχέσης της με την ψυχή και όχι με τα προγενέστερα παραδείγματα της Αιγύπτου. Αξίζει να σημειώσουμε, τέλος, την παρουσία μιας ανεστραμμένης πυραμίδας που κρέμεται από την οροφή του υπόγειο χώρου της προσθήκης. Ο αρχιτέκτονας δικαιολογεί την επιλογή του: «ήθελα να κάνω κάτι τρελό». Τρελό, όμως, σημαίνει αυτό που δεν ελέγχεται από τη συνειδητή σκέψη, δηλαδή κάτι που προέρχεται από το δυναμικό του ασυνείδητου. Πραγματικά, αν θεωρήσουμε μια ορθή πυραμίδα να ενώνει τη βάση της με μια ανεστραμμένη δημιουργείται το οκτάεδρο του Πλάτωνα, ακόμα πιο πλήρες σύμβολο της ολότητας της ψυχής.\nΕίναι λοιπόν φανερό ότι κάθε οικοδόμημα που κτίζεται βασισμένο σε έναν συμβολικό τύπο αποτελεί μια προβολή της αρχετυπικής εικόνας του ασυνείδητου στον εξωτερικό κόσμο. Όταν πίσω από τη μορφή υπάρχει η δομή της μάνταλα, η πόλη, το μνημείο, ο ναός, η κατοικία ή το μουσείο γίνονται σύμβολα της ψυχικής ενότητας και έτσι ασκούν μια ειδική επίδραση στο ανθρώπινο ον που παρατηρεί ή ζει σε αυτούς τους τόπους. Αυτό συμβαίνει μέσω του ψυχικού μηχανισμού της προβολής ασυνείδητων δεδομένων στο αρχιτεκτόνημα. Πρόκειται για μια μη λογική, ασυνείδητη ταύτιση, που προκύπτει από το γεγονός πως οτιδήποτε έρχεται σε επαφή μαζί μας αποκτά και την έννοια του συμβόλου. Αυτό συμβαίνει πρώτον επειδή το κάθε ανθρώπινο ον έχει ασυνείδητα περιεχόμενα και δεύτερον, επειδή το κάθε αντικείμενο έχει μια άγνωστη πλευρά. Έτσι, (καθώς είναι αδύνατον να ξεχωρίσουμε δυο άγνωστα) το άγνωστο στοιχείο μέσα στο κτίριο (π.χ. η εσωτερική του διάταξη ή ο τρόπος κατασκευής του ή ακόμη και η χημική σύσταση των υλικών του) και το άγνωστο μέσα μας (ασυνείδητο) ταυτίζονται. Όσο παραμένουν ασυνείδητα τα περιεχόμενα της ψυχής μας προβάλλονται πάντα και η προβολή κατευθύνεται σε οτιδήποτε «δικό μας» («το σπίτι μου, το γραφείο μου, η πόλη μου» αλλά και «ο φίλος μου, ο εχθρός μου, ο πελάτης μου»). Στο βαθμό που τα αποκτήματά «μας» γίνονται φορείς προβολών, αντιπροσωπεύουν κάτι περισσότερο από ό,τι στη φυσική τους κατάσταση και λειτουργούν διαφορετικά. Αποκτούν πολλά νοηματικά επίπεδα και επομένως είναι συμβολικά, αν και ένα τέτοιο γεγονός σπάνια φτάνει στη συνείδηση ή ποτέ.\nΔηλαδή, ένα κτίριο αποκτά συμβολικό νόημα και αλληλεπιδρά με το άτομο όταν υπάρχουν συνθήκες ικανές να προκαλέσουν προβολή, όπως το αίσθημα ιδιοκτησίας. Όμως, υπάρχουν και κτίσματα που ο συμβολικός τους χαρακτήρας δεν εξαρτάται απλώς από τη στάση του ανθρώπου που τα παρατηρεί, αλλά εκδηλώνονται αυθόρμητα με συμβολική επίδραση στο συνειδητό του. Η δομή αυτών των κτισμάτων είναι τέτοια που αναγκαστικά μένουν απροσπέλαστα σε κάθε νόημα, εκτός αν τους δοθεί ένα συμβολικό νόημα. Ως σύμβολο, ένα κτίριο διαθέτει μια γνωστή και μια άγνωστη πλευρά. Η γνωστή είναι αυτή που μπορεί να γίνει αντιληπτή από τον καθένα (η λειτουργία, η μορφή του κτλ), ενώ η άγνωστη είναι αυτή που φέρει τώρα το νόημα μιας ψυχικής κατάστασης, η οποία φαίνεται παράξενη στο συνειδητό και για αυτό εισχωρεί μέσα του με μεγάλη δυσκολία.\nΈτσι, η ανικανοποίητη λαχτάρα του αρχιτέκτονα φτάνει πίσω στο παρελθόν, στην αρχέγονη εικόνα του ασυνείδητου που είναι η πιο κατάλληλη για να αντισταθμίσει την ανεπάρκεια και τη μονομέρεια του παρόντος. Ο αρχιτέκτονας παίρνει αυτήν την εικόνα και, ανυψώνοντάς την από τα βαθύτερα επίπεδα του ασυνείδητου, τη συσχετίζει με τις συνειδητές αξίες. Με αυτόν τον τρόπο, τη μεταμορφώνει μέχρι να γίνει δεκτή από το νου των συγχρόνων του ανάλογα με τις ικανότητές τους. Μέσα από τη διαδικασία της προβολής και της αλληλεπίδρασης με το αρχιτεκτόνημα, έρχεται κανείς σε επαφή με εκείνη την ψυχική κατάσταση που αυτό αντιπροσωπεύει. Έτσι, «βουτά μέσα στα ιαματικά και λυτρωτικά βάθη της συλλογικής ψυχής, όπου ο άνθρωπος δεν χάνεται μέσα στην απομόνωση της συνειδητότητας και των σφαλμάτων και του πόνου της, αλλά όπου όλοι οι άνθρωποι κινούνται από έναν κοινό ρυθμό, έναν ρυθμό που επιτρέπει στο άτομο να επικοινωνήσει μέσα από τα συναισθήματα και τις επιδιώξεις του γενικά με την ανθρωπότητα», όπως αναφέρει χαρακτηριστικά ο Γιουνγκ.\n«Και μετά τα λόγια αυτά, φώναξε με όλη του την καρδιά στην Δουλτσινέα, ζητώντας της να τον συνδράμει στον κίνδυνο. Ύστερα, προφυλαγμένος καλά με την ασπίδα του και με το δόρυ προτεταμένο, όρμησε (όσο γρήγορα μπορούσε να καλπάσει ο Ροσινάντης) πάνω στον πρώτο ανεμόμυλο που βρέθηκε μπροστά του και του κατάφερε ένα χτύπημα στο φτερό. Ο άνεμος όμως το γύριζε με τέτοια δύναμη που έκανε το δόρυ κομμάτια, παίρνοντας μαζί του άλογο και καβαλάρη και πετώντας τους αρκετά πιο πέρα στο χώμα. “Θεέ μου βόηθα!” είπε ο Σάντσο. “Δεν σας είπα εγώ να προσέξετε καλά τι κάνετε; Ότι δεν ήταν παρά ανεμόμυλοι κι ότι ο καθένας τους γνωρίζει, εκτός κι αν έχει γίγαντες μέσα στο κεφάλι του;”…»\nCarl G. Jung, Ο άνθρωπος και τα σύμβολά του, Εκδόσεις Αρσενίδη\nCarl G. Jung, Η ολοκλήρωση της προσωπικότητας, Εκδόσεις Σπαγείρια\nCarl G. Jung, Το πρόβλημα του τετάρτου, Εκδόσεις Σπαγείρια\nCarl G. Jung, Εισαγωγή στην ψυχολογία, Εκδόσεις Ιάμβλιχος\nCarl G. Jung, Το πνεύμα στον άνθρωπο, στην τέχνη και τη λογοτεχνία, Εκδόσεις Ιάμβλιχος\nCarl Jung – C. Kerenyi, Η επιστήμη της μυθολογίας, Εκδόσεις Ιάμβλιχος\nMichael Wilford & Thomas Muirhead, James Stirling - Michael Wilford, Buildings and Projects, Thames & Hudson\n© 2004 Ορνέλα Βερόνα - Θοδωρής Κωστιδάκης


Φοβού τους Αμερικανούς και δώρα φέροντες | Greek National Pride\nPosted on 12 Μαΐου, 2019 by Μιλήσιος\tΣχολιάστε\nΘυμάστε τον περασμένο Δεκέμβρη που ο κ. Αποστολάκης, τότε Αρχηγός ΓΕΕΘΑ και νυν υπουργός Άμυνας ανακάλυψε -και το είπε ο άνθρωπος- ότι σε περίπτωση σύγκρουσης με την Τουρκία θα «είμαστε μόνοι»;\nΔημιουργώντας την εύλογη απορία για ποιόν άραγε λόγο έχουμε προσφέρει τα πάντα, γιατί κλείσαμε το «Μακεδονικό» αντίθετα με τη θέληση του ελληνικού λαού, γιατί δώσαμε όλο το έδαφος της Ελλάδας και της Κύπρου για δημιουργία νέων βάσεων, αλλά και τις Ένοπλες Δυνάμεις μας στις ΗΠΑ και το Ισραήλ, αναλαμβάνοντας και όλους τους κινδύνους σε περίπτωση πολέμου με τη Ρωσία ή το Ιράν;\nΜήπως για να είμαστε μόνοι απέναντι στην Τουρκία;\nΌπως όμως θα δούμε όμως πιο κάτω, αυτό είναι το λιγότερο!\nΟι σχεδόν υπαρξιακοί κίνδυνοι που αφορούν σήμερα τον Ελληνισμό δεν αφορούν μόνο την Τουρκία.\nΚάποιες «πηγές» του ελληνικού υπουργείου Άμυνας λένε στους στρατιωτικούς συντάκτες ότι, τάχα μου, οι Αμερικανοί στέλνουν ένα αεροπλανοφόρο στη Μεσόγειο για να στείλουν μήνυμα στον Ερντογάν.\nΜε τη σειρά τους τα λένε αυτοί από τις τηλεοράσεις.\nΕίτε στο ελληνικό Πεντάγωνο δεν έχουν καταλάβει τι γίνεται γύρω από τη χώρα, στην περιοχή της Ανατολικής Μεσογείου, είτε πέφτουν στην παγίδα της αμερικανικής προπαγάνδας.\nΔιότι ο ερχομός του αμερικανικού αεροπλανοφόρου έχει να κάνει με το Ιράν, όχι με την Τουρκία.\nΤους λογαριασμούς του με την Τεχεράνη θέλει να τελειώνει ο νεοσυντηρητικός Μπέντζαμιν Νετανιάχου.\nΘέλει εδώ και πάνω από είκοσι χρόνια να ανατρέψει το ιρανικό καθεστώς.\nΜόνο που ανατροπή του ιρανικού καθεστώτος δια των όπλων σημαίνει πιθανότατα τουλάχιστον τοπική πυρηνική σύγκρουση.\nΤα επιχειρησιακά σχέδια χρήσης τακτικών πυρηνικών όπλων στο Ιράν από τον αμερικανικό στρατό τα απεκάλυψε, το 2006, ο Σέυμουρ Χερς στους Νιού Γιορκ Τάιμς και την Ουάσιγκτον Ποστ.\nΤότε βέβαια, οι σχέσεις ΗΠΑ-Ρωσίας ήταν πολύ καλύτερες από σήμερα και δεν υπήρχε τόσο μεγάλος κίνδυνος, όσο σήμερα, μια τέτοια σύγκρουση να εξελιχθεί σε περιφερειακή ή παγκόσμια πυρηνική.\nΤο Νετανιάχου τον σταμάτησαν επί δύο δεκαετίες και πλέον οι Ισραηλινοί και Αμερικανοί στρατηγοί, οι αρχηγοί της MOSSAD και των αμερικανικών μυστικών υπηρεσιών και φυσικά ο πρόεδρος Ομπάμα.\nΜόνο που τώρα, ο Ισραηλινός πρωθυπουργός ελέγχει όσο ποτέ άλλοτε το γενικό επιτελείο του, τη MOSSAD, αλλά και την ίδια την Ουάσιγκτον.\nΟ Νετανιάχου γνωρίζει ότι δεν θα βρει καλύτερη ευκαιρία από αυτή να χτυπήσει το Ιράν, όταν τα ομοϊδεάτες του, οι νεοσυντηρητικοί Μπόλτον και λοιποί συνεργάτες εθνικής ασφαλείας του προέδρου Τραμπ κυβερνούν την Αμερική.\nΑν όχι με αυτούς, με ποιους;\nΤο ίδιο θυμίζουμε έγινε και το καλοκαίρι του 2018, όταν ο υπουργός Άμυνας Μάτις και ο Αρχηγός ΓΕΕΘΑ Ντάνφορντ σταμάτησαν τα σχέδια ευρύτερων βομβαρδισμών στη Συρία.\nΈπαιξαν, τηρουμένων των αναλογιών, τον ρόλο του προέδρου Κένεντι και του αδερφού του, που απέτρεψαν ένα παγκόσμιο πυρηνικό πόλεμο κατά την κρίση των πυραύλων της Κούβας.\nΟι δύο Κένεντι δολοφονήθηκαν αργότερα, ο Μάτις εξωθήθηκε σε παραίτηση.\nΑλλά το βαθύ αμερικανικό κράτος εξακολουθεί να έχει άλλη λογική από τους νεοσυντηρητικούς.\nΘα γίνει το ίδιο που έγινε στη Βενεζουέλα και στο Ιράν;\n‘Η θα γίνει της «Αποκάλυψης»;\nΈως τώρα η κυβέρνηση Τραμπ έχει αποδειχθεί «σκύλος που γαβγίζει, αλλά δεν δαγκώνει».\nΜόνο που η στάμνα πάει πολλές φορές στο πηγάδι και μία σπάει.\nΕδώ έχουμε ένα παιχνίδι με τη φωτιά, και μάλιστα την πυρηνική φωτιά, την φωτιά ενός περιφερειακού ή παγκόσμιου πυρηνικού πολέμου.\nΈχουν προειδοποιήσει γι΄αυτό και οι ηγέτες της Ρωσίας και μερικά από τα σημαντικότερα ονόματα του αμερικανικού κατεστημένου.\nΟι Ελλαδίτες και Κύπριοι πολιτικοί και στρατιωτικοί ιθύνοντες αποφάσισαν να γεμίσουν βάσεις «πρώτης γραμμής» την Ελλάδα και την Κύπρο, χωρίς κανένα μάλιστα αντάλλαγμα.\nΝα καταστήσουν όργανο τρίτων κρατών τις ελληνικές ένοπλες δυνάμεις και τα κράτη μας, να μπατάρουν όλη την ελλαδική και κυπριακή αμυντική, εξωτερική και ενεργειακή πολιτική προς μία κατεύθυνση, σε αντίθεση με την πολιτική όλων των κυβερνήσεων της περιόδου 1974-2010.\nΗ απόφασή τους αυτή ένα πράγμα σημαίνει υπό τις σημερινές, όχι άλλες συνθήκες. Ότι, σε περίπτωση ευρύτερης σύγκρουσης με τη Ρωσία ή με το Ιράν, η Ελλάδα και η Κύπρος κινδυνεύουν να υποστούν τουλάχιστον βαρύτατα πλήγματα.\nΚι αυτό, λόγω των δυνάμεων που θα συγκρουστούν και των όπλων που διαθέτουν τους, λόγω του κεντρικού ρόλου των αμερικανικών εγκαταστάσεων σε Ελλάδα-Κύπρο.\nΠαίζουμε εν ου παικτοίς!\nΑνάληψη τέτοιου κινδύνου θα ήταν απαράδεκτη υπό οποιεσδήποτε συνθήκες και με οποιοδήποτε αντάλλαγμα, αλλά γίνεται ασφαλώς ακόμα πιο τυχοδιωκτική και ανεύθυνη όταν δεν συνοδεύεται από κανένα τέτοιο αντάλλαγμα.\nΑν δεν είσαι υποκείμενο χάνεις έτσι και αλλιώς. Όπως έχουμε επανειλημμένως υπογραμμίσει, την Ελλάδα και την Κύπρο τις προορίζουν για δύο πράγματα:\nΓια όλους τους παραπάνω λόγους και άλλους που δεν αναφέραμε εδώ, προσλαμβάνει εξαιρετικά επείγοντα χαρακτήρα η εξισορρόπηση άμεσα της ελληνικής και κυπριακής εξωτερικής, αμυντικής και ενεργειακής πολιτικής.\nΜεσοπρόθεσμα, αν μη τι άλλο, επιβάλλεται η αποκατάσταση της εθνικής, λαϊκής, κρατικής κυριαρχίας της Ελλάδας (και της Κύπρου) και στην οικονομική, αλλά και στην εξωτερική-αμυντική πολιτική.\nΗ αποκατάσταση ενός βαθμού κυριαρχίας του ελληνικού λαού είναι, περισσότερο από ποτέ, όρος επιβίωσης του Ελληνισμού.\nPrevious post ← Προ εμφυλίου η Τουρκία – Αμερικανός αναλυτής: «Ο Ερντογάν έχει προκαλέσει μια τουρκική Άνοιξη»\nNext post Το Εθνικό Συμβούλιο καταδικάζει ομόφωνα τις παραβιάσεις της Τουρκίας →


«Πρωινά χαμόγελα!» (pic) - Παρασκήνια - gavros.gr\n«Πρωινά χαμόγελα!» (pic)\nΠέμπτη, 30 Μαΐου 2019 - 10:45\nΚαλημέρα σε όλους... Μια ακόμα ωραία, καλοκαιρινή ημέρα. Η οποία ξεκίνησε με καλή διάθεση, με καλή ψυχολογία.\nΜε την ΠΑΕ Ολυμπιακός να δίνει το στίγμα της ημέρας, το mood που υπάρχει. Το κίνητρο της ημέρας στην τελική.\nΑνεβάζοντας μια φωτογραφία στους λογαριασμούς της, στα social media, με τον χαμογελαστό Κωνσταντίνο Τσιμίκα.\nΜε τη φράση που την συνοδεύει να αναφέρει: «Πρωινά χαμόγελα!»\nMorning Smiles! ????????????????????⚪ #olympiacos #GoodMorning #ThursdayMotivation\nA post shared by olympiacosfc (@olympiacosfc) on May 30, 2019 at 12:27am PDT\nΟι ελληνικές διακοπές του Μιλιβόγεβιτς (pic)\nΟ Σέρβος μέσος της Κρίσταλ Πάλας απολαμβάνει το καλοκαίρι στη χώρα μας.\nΣτα ερυθρόλευκα η οικογένεια Μουνιόθ (pic)\nΤα παιδιά του τεχνικού του Θρύλου με τη φανέλα του Ολυμπιακού, σε ματς της εθνικής Ισπανίας!\nΟι διακοπές του Βαλμπουενά\nΤο νέο απόκτημα του Ολυμπιακού επέλεξε τη Νότια Γαλλία για να ξεκουραστεί και να γεμίσει τις «μπαταρίες» του.\n«Τρέλα» στη Γουινέα για Καμαρά! (pic)\nΜε φανέλες του Ολυμπιακού οι συμπατριώτες του παίκτη των Πειραιωτών, δείχνοντας τη στήριξή τους στον 22χρονο μέσο.


Η γενιά μου δεν συμβιβάζεται με το «μέτριο» | Τοπικά Νέα\nΗ γενιά μου δεν συμβιβάζεται με το «μέτριο»\nΥποψήφια Δημοτική Σύμβουλος Δήμου Φιλοθέης-Ψυχικού\nμε το συνδυασμό “ΠΡΟΑΣΤΙΟ ΠΡΟΤΥΠΟ”\nΣαν νέος και δραστήριος άνθρωπος, με πολύ μεγάλη όρεξη να προσφέρει στα κοινά, δεν συμβιβάζομαι με το «μέτριο». Είναι χρέος της γενιάς μας να μην το κάνουμε. Η τιμητική πρόταση του έντιμου, έμπειρου και –κυρίως- ικανού υποψηφίου Δημάρχου Δημήτρη Γαλάνη, ήρθε να σφραγίσει το όραμά μου για το Προάστιό μας. Παρότι νέα στην αυτοδιοίκηση, θεωρώ ότι μπορώ να συνεισφέρω με φρέσκιες ιδέες και καινοτόμες δράσεις στην αναβάθμιση και των τριών προαστίων μας. Αισθάνομαι την ανάγκη να ασχοληθώ με το Προάστιό μου, ώστε να συνεισφέρω στην ανάπτυξή του και κατ’επέκταση να συνδράμω κι εγώ στη βελτίωση της δικής μου καθημερινότητας, της οικογένειάς μου αλλά και των φίλων μου.\nΝοιάζομαι για τη φυσική ομορφιά του Προαστίου μας, που πλέον έχει αρχίζει να φθίνει αισθητά. Κάνοντας μια απλή βόλτα και στα τρία Προάστια μας, το μήνυμα που δέχομαι από τους ανθρώπους που γνωρίζω και συναναστρέφομαι, είναι ένα: εγκατάλειψη, αδιαφορία και υπεροπτική στάση της παρούσας Δημοτικής Αρχής. Οφείλουμε, λοιπόν, να καταβάλουμε το μέγιστο των προσπαθειών μας ώστε να ανατρέψουμε αυτή την πορεία και να διατηρήσουμε με κάθε θυσία τη μοναδική φυσιογνωμία του προαστίου μας. Δεν χωράει καμία αναβολή πλέον.\nΜε ό,τι έχω καταπιαστεί στη ζωή μου, ο μοναδικός μου στόχος είναι να το φέρνω εις πέρας, να μην συμβιβάζομαι και να πετυχαίνω το καλύτερο δυνατό αποτέλεσμα. Το ίδιο όραμα έχω και για το προάστιο που γεννήθηκα και ζω. Με γνώμονα τα παραπάνω αποφάσισα να κατέβω υποψήφια στο πλευρό του καταξιωμένου υποψήφιου δημάρχου Δημήτρη Γαλάνη και να ζητήσω από τους συμπολίτες μου να με τιμήσουν με την ψήφο τους.\nΗ Μίνα Μεταξίδη-Μελισσουργού γεννήθηκε το Μάρτιο του 1994. Μεγάλωσε και μένει στο Ψυχικό. Φοίτησε στο CGS (Εκπαιδευτήρια Κωστέα- Γείτονα) από το Νηπιαγωγείο μέχρι και την τελευταία τάξη, ακολουθώντας το πρόγραμμα του International Βaccalaureate. Η Μίνα ανήκει στη σειρά αποφοίτων CGS, της τάξης του 2012. Σπούδασε Διοίκηση Επιχειρήσεων στο πανεπιστήμιο του Kingston στο Λονδίνο και από το Μάιο του 2015 έως και τον Σεπτέμβριο του 2017 εργάστηκε στο CGS (Εκπαιδευτήρια Κωστέα- Γείτονα), στο Αθλητικό Τμήμα και στην Ακαδημία Ποδοσφαίρου της Juventus, παρέχοντας υποστήριξη στις Διοικητικές Υπηρεσίες, καθώς επίσης διοργανώνει και το συνέδριο MUN (Μοντέλο Ηνωμένων Εθνών). Από τον Οκτώβριο του 2017 έως και σήμερα εργάζεται στο “The Ranch” ως Sales & Operations Manager. Ακόμα ασχολείται με το οικογενειακό κτήμα «Πύργος Μελισσουργού» στο κομμάτι του Marketing, management & PR. Στον ελεύθερο χρόνο της ασχολείται με τον αθλητισμό, παίζει τένις, κάνει τρίαθλο και τρέχει Μαραθωνίους (42km). Μιλάει Αγγλικά και Γαλλικά.\nΕκλογές 2019, ΠΡΟΑΣΤΙΟ ΠΡΟΤΥΠΟ“The Ranch”, CGS, International Βaccalaureate, Juventus, Kingston, management, Marketing, MUN, PR, Δημήτρης Γαλάνης, Διοίκηση Επιχειρήσεων, Εκπαιδευτήρια Κωστέα- Γείτονα, Η γενιά μου δεν συμβιβάζεται με το «μέτριο», Λονδίνο, Μαραθώνιος, Μίνα Μεταξίδη – Μελισσουργού, Μοντέλο Ηνωμένων Εθνών, Υποψήφιος Δήμαρχος: Δημήτρης Γαλάνης, Ψυχικό\nΕφημερίδα Νο: 720 – 19 Απριλίου 2019\nΦέτος τα Χριστούγεννα γιορτάζονται διαφορετικά στον Δήμο μας


Οι κτηνοτρόφοι ζητούν συνάντηση με τον υπουργό - Newpost.gr\nΔημοσίευση 17 Φεβρουαρίου 2015, 12:48 / Ανανεώθηκε 17 Φεβρουαρίου 2015, 12:54\nΣτα «κάγκελα» οι κτηνοτρόφοι - Ζητούν συνάντηση με τον υπουργό\nΟι εξισωτικές αποζημιώσεις προς τον αγροτικό κόσμο εξαγγέλθηκαν στη φιλοσοφία της... εξίσωσης. Οι φτωχοί ορεσίβιοι με τα μικρά κομμάτια γης, θα έπαιρναν μια επιδότηση για να πλησιάσουν τους «καμπίσιους» με τα μεγάλα εύφορα κτήματα.\nΔεν είχαν, όμως, υπολογίσει, στις ευρωπαϊκές οδηγίες που για κάθε αγροτική επιδότηση βάζουν συντελεστή ανάλογο με στρέμματα που κατέχει κάθε δικαιούχος. Αυτό, από μόνο του, αναιρεί την φιλοσοφία της «εξίσωσης».\n«Οι περισσότεροι κτηνοτρόφοι έλαβαν στους τραπεζικούς τους λογαριασμούς ποσά που δεν ξεπερνούσαν... τα 50 ευρώ. Εκατοντάδες έλαβαν 3 και 4 ευρώ, ως διετή επιδότηση»!\nΑυτό λέει στο newpost ο πρόεδρος της Πανελλήνιας Ένωσης Κτηνοτρόφων Δημήτρης Καμπούρης.\nΚαι επισημαίνει ότι η «κοροϊδία» -όπως την χαρακτηρίζει-της εξισωτικής αποζημίωσης, ήρθε στη χειρότερη περίοδο με τα προβλήματα του κλάδου να είναι τεράστια.\n«Έχουμε ζητήσει επείγουσα συνάντηση με τον νέο υπουργό αγροτικής ανάπτυξης για να του θέσουμε όλα τα προβλήματα. Αναγνωρίζουμε ότι για την κυβέρνηση είναι ακόμα αρχή, έχουμε υπομονή, δεν είναι, όμως, απεριόριστη», λέει στο newpost.


Κορονοϊός στην Ελλάδα: Τι ισχύει για τη Θεία Κοινωνία σύμφωνα με τον γέροντα Νεκτάριο Μουλατσιώτη -->\nΚορονοϊός στην Ελλάδα: Τι ισχύει για τη Θεία Κοινωνία σύμφωνα με τον γέροντα Νεκτάριο Μουλατσιώτη\nΠηγή: YouTube / Geron Nektarios\niEidiseis Παρασκευή, 28 Φεβρουαρίου 2020 - 22:19\nΟ δημιουργός του συγκροτήματος των «Παπαροκάδων», ο οποίος είναι αρχιμανδρίτης και ηγούμενος στην Ιερά Μονή Αυγουστίνου Ιππώνος και Σεραφείμ στο Τρίκορφο Φωκίδος, αποφάσισε να δώσει οδηγίες για τη Θεία Κοινωνία. Δεν θα κολλήσουν τα παιδιά σας κορονοϊό, υποστηρίζει.\nΜεσούσης της επιδημίας του νέου κορονοϊού, η απειλή από τον οποίο χαρακτηρίστηκε σήμερα από τον ΠΟΥ ως «πολύ υψηλή», ο πατήρ Νεκτάριος Μουλατσιώτης, γνωστός και ως δημιουργός του συγκροτήματος των «Παπαροκάδων», αποφάσισε να δώσει οδηγίες για τη Θεία Κοινωνία μέσα από το κανάλι του στο YouTube.\nΣύμφωνα με τον ίδιο η Θεία Κοινωνία είναι το καλύτερο εμβόλιο για οποιαδήποτε ασθένεια, «είναι το καλύτερο αντίδοτο του θανάτου», όπως είπε.\nΔιαβάστε τι υποστηρίζει: «Ο κορονοϊός μεταδίδεται με τη Θεία Κοινωνία; Ο ιός της γρίπης, ο ιός Η1Ν1, η ηπατίτιδα, το AIDS, ή άλλες ασθένειες μεταδίδονται μέσω της Θείας Κοινωνίας; Τι χρειάζεται να προσέχουν οι πιστοί την ώρα που προσέρχονται στην Εκκλησία για να Κοινωνήσουν το Σώμα και το Αίμα του Χριστού; Η Θεία Κοινωνία είναι ΖΩΗ. Η Θεία Κοινωνία δεν είναι τύπος του Ιησού Χριστού. Είναι ο ίδιος Ιησούς Χριστός που είναι η ζωή, που είναι ο ιατρός των ψυχών και των σωμάτων ημών. Η Θεία Κοινωνία μεταδίδει τη ζωή στους ανθρώπους και όχι ασθένειες. Τις ασθένειες τις εξαλείφει ο Χριστός. Δυο χιλιάδες χρόνια και πλέον ποτέ δεν είχαμε κρούσμα μετάδοσης ασθένειας από τη Θεία Κοινωνία. Ιερείς που λειτουργούσαν στα νοσοκομεία με πάρα πολλές ασθένειες, ποτέ δεν κόλλησαν κάποια ασθένεια. Ακόμα και ιερείς που παλαιότερα Κοινωνούσαν τους λεπρούς δεν κόλλησαν τίποτα. Εμείς οι χριστιανοί δεν πρέπει να φοβόμαστε να Κοινωνήσουμε, διότι μέσα από τη Θεία Κοινωνία παίρνουμε ζωή που είναι ο ίδιος ο Χριστός και όχι ασθένειες. Ο Χριστός νίκησε το θάνατο και μας δίνει ζωή.\nΣτη σειρά “Ρωτήστε τον Γέροντα” που θα βρείτε στο κανάλι μας, μπορείτε πλέον και εσείς να κάνετε την ερώτησή σας στα σχόλια των βίντεο, ώστε να μπορεί και η δική σας ερώτηση να γίνει ένα βίντεο, στο οποίο θα απαντά ο Γέροντας Νεκτάριος. Επεισόδιο 36 “Ο ΚΟΡΟΝΟΪΟΣ ΜΕΤΑΔΙΔΕΤΑΙ ΜΕ ΤΗ ΘΕΙΑ ΚΟΙΝΩΝΙΑ;”\nΠρο ημερών εξάλλου, όπως αναφέρει το orthodoxianewsagency, Ρώσοι ιερείς ρωτήθηκαν από τους πιστούς στις εκκλησίες, εάν μπορεί να κολλήσουν κορονοϊό από το κουταλάκι της Θείας Μετάληψης και οι ιερείς απάντησαν πως "όχι".\n"Δεν υπάρχει κίνδυνος της μετάδοσης του ιού μέσα από την Θεία Μετάληψη, καθώς στο ιερό ποτήριο δεν βρίσκεται ψωμί και κρασί, αλλά ο ίδιος ο Χριστός. Οπότε δεν μπορεί να φοβόμαστε τίποτα", τόνισε, ο Πρωθιερέας Ίγκορ Ζούγιεφ».\nΣημειώνεται πως από το Υπουργείο Παιδείας και Θρησκευμάτων, τον ΕΟΔΥ ή άλλους αρμόδιους (πχ. Ιατρικούς Συλλόγους) δεν έχει υπάρξει, μέχρι στιγμής, τοποθέτηση για το ζήτημα.


OFI - PAS Giannina | 30/03/2013 | zdenko\nΔημοσιεύτηκε\tΣάββατο, 30 Μαρτίου 2013 10:53, Tipster: zdenko\nΤο καυτό "γεντί κουλέ" αναμένεται να είναι το μεγαλύτερο όπλο το ΟΦΗ σήμερα.\nΑπό δυο συνεχόμενες εκτός έδρας ισοπαλίες προέρχεται ο ΟΦΗ. Κράτησε το 0-0 στη Βέροια και απέσπασε 1-1 στη Λιβαδειά. Σήμερα υποδέχεται τον ΠΑΣ στο Ηράκλειο. Το παιχνίδι θα γίνει στην φυσική έδρα του ΟΦΗ στο "Θεόδωρος Βαρδινογιάννης". Ο ΟΦΗ χρειάζεται ακόμα 3-4 βαθμούς για να εξασφαλίσει την παραμονή του στην κατηγορία και έχει ένα αρκετά δύσκολο πρόγραμμα μέχρι το τέλος. Εχει μεγαλη ανάγκη τους βαθμούς σήμερα και με την βοήθεια του κόσμου του θα προσπαθήσει να φτάσει στη νίκη.\nΟ ΠΑΣ Γιάννινα από την άλλη ουσιαστικά παλεύει με τον Παναθηναίκό για την πέμπτη θέση και την έξοδο στην Ευρώπη. Πριν την διακοπή του πρωταθλήματος βρισκόταν σε πολύ καλή αγωνιστική κατάσταση. Εχει μόνο μια ήττα στις οκτώ τελευταίες αγωνιστικές.\nΟι γηπεδούχοι κατά τη γνώμη μου έχουν το προβάδισμα για τη νίκη λόγω έδρας, αλλά και κινήτρου. Ο ΠΑΣ ακόμα κι αν ηττηθεί θα συνεχίσει να παλεύει για την έξοδο στην Ευρώπη. Αντίθετα ο ΟΦΗ αν δεν κερδίσει θα μπλέξει άσχημα.\nΤελευταία τροποποίηση στις Κυριακή, 31 Μαρτίου 2013 04:11\nΣάββατο, 30 Μαρτίου 2013 16:30


Posted by ai-vreS at 7/30/2013 01:30:00 π.μ. Δεν υπάρχουν σχόλια:\nPosted by ai-vreS at 7/30/2013 12:12:00 π.μ. Δεν υπάρχουν σχόλια:\nPosted by ai-vreS at 7/29/2013 06:40:00 μ.μ. Δεν υπάρχουν σχόλια:\nPosted by ai-vreS at 7/29/2013 06:00:00 μ.μ. Δεν υπάρχουν σχόλια:\nPosted by ai-vreS at 7/29/2013 04:59:00 μ.μ. 1 σχόλιο:\nPosted by ai-vreS at 7/29/2013 03:41:00 μ.μ. Δεν υπάρχουν σχόλια:\nPosted by ai-vreS at 7/29/2013 03:37:00 μ.μ. Δεν υπάρχουν σχόλια:\nPosted by ai-vreS at 7/29/2013 03:28:00 μ.μ. Δεν υπάρχουν σχόλια:\nPosted by ai-vreS at 7/29/2013 03:22:00 μ.μ. Δεν υπάρχουν σχόλια:\nPosted by ai-vreS at 7/29/2013 03:21:00 μ.μ. Δεν υπάρχουν σχόλια:\nPosted by ai-vreS at 7/29/2013 02:31:00 μ.μ. Δεν υπάρχουν σχόλια:\nPosted by ai-vreS at 7/29/2013 02:20:00 μ.μ. Δεν υπάρχουν σχόλια:\nPosted by ai-vreS at 7/29/2013 02:10:00 μ.μ. Δεν υπάρχουν σχόλια:\nPosted by ai-vreS at 7/29/2013 11:37:00 π.μ. Δεν υπάρχουν σχόλια:\nPosted by ai-vreS at 7/29/2013 11:33:00 π.μ. Δεν υπάρχουν σχόλια:\nPosted by ai-vreS at 7/29/2013 11:27:00 π.μ. Δεν υπάρχουν σχόλια:\nPosted by ai-vreS at 7/29/2013 10:58:00 π.μ. Δεν υπάρχουν σχόλια:\nPosted by ai-vreS at 7/29/2013 09:56:00 π.μ. Δεν υπάρχουν σχόλια:\nPosted by ai-vreS at 7/29/2013 09:51:00 π.μ. Δεν υπάρχουν σχόλια:\nPosted by ai-vreS at 7/28/2013 11:00:00 μ.μ. Δεν υπάρχουν σχόλια:


«Oustachis: le génocide oublié/Ουστάσι:ο φασισμός στην Κροατία/Ustashe:When fascism ruled Croatia»\n«Le procès d’ Auschwitz, la fin du silence/Οι δίκες του Άουσβιτς/Auschwitz Trial, the end of silence»\n20:00 «Σπάζοντας τον κωδικό του Χίτλερ/The codebreaker who hacked Hitler»\nΟ Γκόρντον Γουέλτσμαν ήταν από τους πρώτους αναλυτές κωδικών και αποκρυπτογράφησης στο Μπλέτσλεϊ Παρκ, την έδρα της Αντικατασκοπείας των συμμαχικών δυνάμεων. Χωρίς εκείνον, οι κώδικες της γερμανικής μηχανής Enigma μπορεί να μην είχαν αποκρυπτογραφηθεί και ο Β΄ Παγκόσμιος Πόλεμος να είχε διαρκέσει δύο επιπλέον χρόνια. Η συνεισφορά του ήταν εξίσου σημαντική με του Άλαν Τούρινγκ, και θα έπρεπε να είναι εξίσου διάσημος, αλλά ελάχιστοι έχουν ακούσει για εκείνον.\nΟ Γουέλτσμαν βιομηχανοποίησε την κρυπτανάλυση, και οι μυστικές υπηρεσίες Μεγάλης Βρετανίας και Ηνωμένων Πολιτειών αποτελούν, στην ουσία, τους διαδόχους του. Πρωτοπόρησε στη χρήση της Ανάλυσης Κίνησης, που αποτέλεσε ισχυρό εργαλείο στη διάρκεια του πολέμου, αν και η χρήση της στο Μπλέτσλεϊ Παρκ παραμένει απόρρητη.\nΜετά τον πόλεμο ακολούθησε την επανάσταση των υπολογιστών στην Αμερική. Ο Ψυχρός Πόλεμος τού παρείχε άλλη μία ευκαιρία, τη δημιουργία ενός συστήματος επικοινωνιών κατά τη διεξαγωγή της μάχης, που χρησιμοποιείται μέχρι σήμερα.\n21:00 «La face cacheé du Vatican/Βατικανό και Γ΄Ράιχ: Μια ανίερη συμμαχία/ The Vatican and the 3rd Reich»\nΣτη μέση του Β’ Παγκοσμίου Πολέμου, οι Καθολικοί ζητούσαν καθοδήγηση από τον Πάπα. Ο Χίτλερ είχε ήδη θέσει κρυφά σε εφαρμογή το σχέδιό του για την εξόντωση των Εβραίων της Ευρώπης. Κρυφά, δηλαδή, από τους περισσότερους – εκτός από τον Πάπα Πίο τον 12ο. Ο Πάπας παρέμεινε σιωπηλός, ενώ ο υπόλοιπος κόσμος περίμενε κάποια βαρυσήμαντη χειρονομία ή κάποια λόγια που να καταδίκαζαν τις φρικαλεότητες του Χίτλερ.\nΜε την πρώτη ματιά, ο Ναζισμός και ο Καθολικισμός είναι εκ διαμέτρου αντίθετοι. Το Βατικανό μοιάζει να είναι ένας θεσμός υπεράνω πάσης υποψίας. Η Εκκλησία, ωστόσο, αντιμέτωπη με την άνοδο του ναζισμού, τον Β΄ Παγκόσμιο Πόλεμο και την εξόντωση των Εβραίων, θα διαδραματίσει έναν διφορούμενο – και ενίοτε ανίερο – ρόλο. Αρκετοί άντρες της Εκκλησίας, ιερείς και επίσκοποι, ένθερμοι θαυμαστές του Χίτλερ, έγιναν ακόμα και συνένοχοι.\nΜια σειρά 5 ντοκιμαντέρ που παρουσιάζει τη φρίκη του Β΄ Παγκοσμίου Πολέμου, από τη ματιά της ναζιστικής Γερμανίας και του Αδόλφου Χίτλερ.\nFiled Under: Internet, Ανακοινώσεις, Τηλεόραση Tagged With: ΕΡΤ3


Πολύ πριν, λίγο μετά - Book Press\nΒΡΙΣΚΕΣΤΕ: ΚΡΙΤΙΚΕΣ ΚΟΙΝΩΝΙΑ Πολύ πριν, λίγο μετά\nΌλες οι συγκεντρωμένες επιφυλλίδες του θέτουν περίπου το ίδιο εναγώνιο ερώτημα: την αναζήτηση ενός πλαισίου αξιών που θα συγκροτεί τον βίο μας, προσωπικό, κοινωνικό, εκπαιδευτικό, πολιτικό, ιδιαίτερα τώρα στα χρόνια της κρίσης. Το ζητούμενο είναι κοινό, αλλά οι αφετηρίες και οι διαδρομές που ακολουθούν τα μικροκείμενα του Λογαρά είναι πολύ διαφορετικές και πολύ συναρπαστικές. Και αυτό, νομίζω, κρατάει σε εγρήγορση τον αναγνώστη: το πώς ο λογοτέχνης και δοκιμιογράφος θα φτάσει στο τέρμα των 70 κειμενικών διαδρομών που χάραξε. Τα ερεθίσματα της γραφής του ποικίλα. Περιλαμβάνουν, μεταξύ άλλων, τις αλλοδαπές γυναίκες του σπιτιού μας, τον ποδοσφαιριστή Ζιντάν, τους δημόσιους υπαλλήλους, τις τηλεπερσόνες, τους δασκάλους και τους μαθητές, τους πολιτικούς και τους αρχιερείς. Όλες αυτές οι ετερόκλητες και απροσδόκητες αφορμές της κοινής μας καθημερινότητας αποτελούν το πεδίο για να ψάξει ο διεισδυτικός συγγραφέας απαντήσεις στο ερώτημά του «πώς να συν-αγωνιστούμε τώρα όλοι μαζί;» (σ. 169).\nΟ Κώστας Λογαράς φαίνεται να γνωρίζει καλά ότι ο προσδιορισμός ενός αξιακού πλαισίου δεν είναι εύκολη διαδικασία. Τα κείμενά του συζητούν προοπτικές, διερευνούν προτάσεις, πασχίζουν να οριοθετήσουν, αλλά όχι με απόλυτες κρίσεις. Φροντίζει να χωρέσουν στα κείμενά του οι γενικές διαπιστώσεις, αλλά και οι εξαιρέσεις, οι περιπτώσεις αλλά και οι υποπεριπτώσεις. Αποφεύγει τις εύκολες γενικεύσεις. Δεν ξεχνά τη λεπτομέρεια και την απόκλιση. Η γραφή του πολλές φορές είναι συναισθηματική, φορτισμένη, έχει θυμό, καταγγέλλει, αλλά δεν τσουβαλιάζει, δεν ισοπεδώνει.\nΟ Κώστας Λογαράς φαίνεται επίσης να γνωρίζει καλά ότι αυτό που ψάχνει, δεν θα το βρει κάπου καθαρό και με σαφήνεια διατυπωμένο, ούτε και βέβαια επιχειρεί ο ίδιος να το διατυπώσει «ξεκάθαρα». Όσοι προσπαθούν να καθαρίσουν το μολυσμένο διαπλεκόμενο νεοελληνικό τοπίο επιβάλλοντας καθαρά, ορθολογικά, διαφανή πλαίσια κατηγοριοποιήσεων, κριτηρίων και κανόνων μάλλον έχουν ανιστόρητες, αν όχι μιαρές προθέσεις. Ή, όπως λέει ένα σύνθημα από παιδιά «αλλούταιρα» (όπως ίσως θα τα χαρακτήριζε ο ίδιος) «οι πιο καθαροί πολιτισμοί βρίσκονται στα πιο βρώμικα μυαλά».\nΑλλά ας αφήσουμε την πολύ υποψιασμένη γραφή του Λογαρά ενδεικτικά να αποκαλύψει την μη καθαρή διάσταση των νεοελληνικών πραγμάτων μέσα από την οποία θα πρέπει να αναδυθεί και να αναδειχθεί ένα ανθρώπινο, δηλαδή μη καθαρό, αξιακό πλαίσιο.\nΑίσθηση του μέτρου, άρνηση της υπερβολής\nΑς ξεκινήσουμε διαβάζοντας ένα νεοελληνικό πολιτισμικό προσδιορισμό που προτείνει σε σαφή αντιπαράθεση με τα κυρίαρχα δυτικά νοήματα. Λέει: «Η λιτότητα για την οποία κάνω λόγο, δεν έχει σχέση με τον καταναγκασμό των αγορών ούτε με τους ενοχικούς κανόνες του προτεσταντικού βορρά. Σχετίζεται απόλυτα με την αίσθηση του μέτρου, με την άρνηση της υπερβολής. Ούτε το πάθος μειώνει της ζωής ούτε την έντασή της. Ίσα-ίσα, συνυφαίνεται με την γενναιοδωρία και τον πλούτο της ψυχής» (σ. 162). Προσέξτε την ανάδειξη των αναμείξεων, των διαπλοκών του μέτρου με το πάθος, της υλικής λιτότητας με τον ψυχικό πλούτο.\nΚαι προχωρούμε σε προσδιορισμούς υπαρξιακής νεοελληνικής αυτογνωσίας, όπου επίσης αναδεικνύει την μη καθαρή συνύπαρξη των αντιθέτων. Λέει: «Άλλοτε βαθιά ανθρώπινοι κι άλλοτε ιδιοτελείς, διολισθαίνουμε με εκπληκτική ταχύτητα απ’ το φιλότιμο στον καιροσκοπισμό κι από την έγνοια για τους άλλους στον ολέθριο ατομικισμό» (σ. 137). Κι αυτή η ακατανόητη και ακατάτακτη για τους δυτικούς ψυχοσύνθεσή-μας μας οδηγεί σε μια εξίσου ακατανόητη σχέση με τον πολιτικό μας κόσμο που, όπως λέει, «μας έλκει και μας απωθεί μαζί. Που τον αποστρεφόμαστε κι ωστόσο μας εκφράζει απόλυτα. Τον απεχθανόμαστε και τον κατανοούμε πλήρως, γιατί είναι ένα κομμάτι του εαυτού μας. Απ’ το οποίο θα θέλαμε πολύ, μα δύσκολα μπορούμε να ξεφύγουμε» (σ. 135).\nΑνεξάρτητα από το βαθμό με τον οποίο συμφωνεί κανείς με τις αξιακές κρίσεις του Λογαρά, δεν μπορεί παρά να αναγνωρίσει τον μόχθο και το ήθος της υποψιασμένης και επεξεργασμένης γραφής του. Μια γραφή που, κουβαλώντας βιώματα και μνήμες, καταφέρνει να αναδείξει κριτικά τον πλούτο των νεοελληνικών πραγμάτων στην προβληματική, για τους προτεστάντες καθαρολόγους κηδεμόνες μας, συνύπαρξη και διαπλοκή των αντιθέτων.\n*Ο Αργύρης Αρχάκης είναι Αν. Καθηγητής Γλωσσολογίας Φιλολογικό Τμήμα Παν/μίου Πατρών\nΕκδόσεις Το Δόντι, 2013\nΤιμή: € 10,00, σελ. 180\nΑΛΛΑ ΒΙΒΛΙΑ ΤΟΥ ΚΩΣΤΑ ΛΟΓΑΡΑ


Αυξάνονται οι άνθρωποι που δεν απολαμβάνουν τον ύπνο\nΣύμφωνα με πρόσφατη μελέτη του Παγκόσμιου Οργανισμού Υγείας, αύξηση παρατηρήθηκε στα περιστατικά της κακής ποιότητας ύπνου. Τα παράπονα των ανθρώπων που δεν απολαμβάνουν το βαθύ και αναζωογονητικό ύπνο όλο και πληθαίνουν.\nΗ ανακάλυψη των αντιβιοτικών αναμφίβολα είναι ένα από τα μεγαλύτερα επιτεύγματα. Η θεαματική αποκατάσταση της υγείας του ασθενούς οδήγησε στην υπερκατανάλωση αντιβιοτικών με συνέπεια την εμφάνιση αντοχής των μικροοργανισμών.\nΕπιληψία, αποδιοργανωμένη μετάδοση σήματος\nΚατά τη διάρκεια μιας επιληπτικής κρίσης (επιληπτικοί σπασμοί), ο άνθρωπος χάνει τη συνείδησή του και μπορεί να πέσει στο έδαφος, να παρουσιάσει ακαμψία και τρόμο. Όταν συνέλθει, μπορεί να ανακαλύψει ότι δάγκωσε τη γλώσσα του ή βράχηκε.


Επιστρέφει ο Γκρέταρσον | Onsports.gr\nhome ΠοδόσφαιροSuper LeagueΕπιστρέφει ο Γκρέταρσον Κοινοποιήστε\nΕπιστρέφει ο Γκρέταρσον\tΣυντάκτης: Onsports Team\nΔημοσίευση: Τετάρτη, 16 Φεβρουαρίου 2011 23.29\nΟ τεχνικός διευθυντής της ΑΕΚ, πρόσθεσε στην «ατζέντα» του τα ονόματα αρκετών ποδοσφαιριστών.\tΣτην Ελλάδα επιστρέφει αύριο (17/2) ο τεχνικός διευθυντής της ΑΕΚ, Άρναρ Γκρέταρσον, ο οποίος ολοκλήρωσε το… τσεκάρισμα ποδοσφαιριστών σε διεθνές τουρνουά στην Ισπανία, όπου συμμετείχαν κυρίως ομάδες από τη Βόρεια Ευρώπη. Ο Ισλανδός έχει σχηματίσει ολοκληρωμένη άποψη για αρκετούς ποδοσφαιριστές, τους οποίους έχει εντάξει στην «ατζέντα» του. Όπως αποκάλυψε χθες το Onsports, ένας από αυτούς που ξεχώρισε ο Γκρέταρσον είναι ο Νιγηριανός Μπέντλει Ακαμπουέζε, ο οποίος κατέχει περίοπτη θέση στη λίστα του.\nΩστόσο, επί του παρόντος δεν υπάρχει κάποια ουσιαστική εξέλιξη στα μεταγραφικά ζητήματα της ομάδας, καθώς προέχουν οι αγωνιστικές υποχρεώσεις της ομάδας\tΚατηγορία: Super League


Διεθνείς αγορές: Θετική αντίδραση στη χαλάρωση των περιοριστικών μέτρων - Ειδήσεις - νέα - Το Βήμα Online\nΔιεθνείς αγορές: Θετική αντίδραση στη χαλάρωση των περιοριστικών μέτρων\nΗ Τράπεζα της Ιαπωνίας επιβεβαίωσε τις εικασίες της αγοράς, δεσμευόμενη σε απεριόριστη αγορά κρατικών ομολόγων –ενώ έως τώρα υπήρχε μια χαλαρή κατευθυντήρια γραμμή για αγορά των τίτλων αυτών με ετήσιο ρυθμό 80 τρισεκ. γεν– στην νεότερη μιας σειράς ανακοινώσεων για μέτρα στήριξης από κεντρικές τράπεζες. Παράλληλα, αύξησε το μέγιστο ποσό εταιρικών ομολόγων και εμπορικών χρεωγράφων που δεσμεύεται να αγοράσει συνολικά στα 20 τρισεκ. γεν (186 δισεκ. δολάρια) από τα 7 τρισεκ. γεν προηγουμένως.\nΣτην αγορά ομολόγων, οι αποδόσεις των ιταλικών κρατικών τίτλων σημείωσαν πτώση μεταξύ 13 και 17 μονάδων βάσης αφού αργά την Παρασκευή ο οίκος S&P Global διατήρησε την πιστοληπτική ικανότητα της χώρας σε επενδυτική βαθμίδα. Οι επενδυτές φοβούνταν υποβάθμιση της Ιταλίας στην κατηγορία «σκουπίδια» (‘junk’). Μικρές ήταν οι μεταβολές για τις αποδόσεις των 10ετών γερμανικών ομολόγων, ενώ ανοδικά κινούνταν οι αποδόσεις των αμερικανικών τίτλων.\nΡάλι ανόδου - διεθνείς αγορές - χαλάρωση μέτρων


Το νέο hypercar SF90 Stradale είναι το πιο ισχυρό μοντέλο ευρείας παραγωγής που έχει παρουσιάσει μέχρι τώρα η Ferrari. Ταυτόχρονα είναι όμως και το αυτοκίνητο που δείχνει το μέλλον της διάσημης ιταλικής εταιρείας, μιας και είναι το πρώτο plug-in υβριδικό της, που έχει εξελιχθεί με βάση τον πολύ- βραβευμένο V8 της των 3.900 κυβικών με τα δύο turbo.\nΕδώ ο V8 συνδυάζεται με συνολικά 3 ηλεκτροκινητήρες, οι δύο εκ των οποίων κινούν τους εμπρός τροχούς εξασφαλίζοντας και την τετρακίνηση, ενώ το πως λειτουργεί το σύστημα πρόωσης μπορείτε να το δείτε στο βίντεο που ακολουθεί. Το οποίο παρουσιάζει και τα συνολικά τέσσερα προγράμματα οδήγησης, τα eDrive (ηλεκτρικό για έως και 25 χιλιόμετρα), Hybrid (υβριδικό), Performance (για σπορ οδήγηση) και Qualify (για μέγιστη ισχύ), που επιλέγονται από τον οδηγό.\nΗ συνδυαστική ισχύς πάντως φτάνει τους 1.000 ίππους -780 από τον V8 και 220 από τους ηλεκτροκινητήρες- με αποτέλεσμα το 0-100 χλμ./ ώρα να είναι υπόθεση μόλις 2,5 δευτερολέπτων και η τελική ταχύτητα να ξεπερνά τα 340 χλμ./ώρα.\nΜε αυτά τα 9 βότανα μπορείς να αποτοξινώσεις τον οργανισμό σου\nΈτσι δεν θα επηρεάσει η καραντίνα τη σχέση σου!


Αμφίβολη η διάθεση από Δευτέρα του πετρελαίου θέρμανσης :: left.gr\n10:02 | 13.10.2012\nΑμφίβολη η διάθεση από Δευτέρα του πετρελαίου θέρμανσης\nΆκαρπη η συνάντηση του υφυπ. Οικονομικών Γ. Μαυραγάνη με τους βενζινοπώλες. Ανοιχτό το ενδεχόμενο να μην ξεκινήσουν οι βενζινοπώλες τη διανομή πετρελαίου θέρμανσης από τη Δευτέρα, οπότε ξεκινά η περίοδος διάθεσής του στην αγορά. Η τιμή του στο 1,35-1,4€ το λίτρο μετά την αύξηση του ειδικού φόρου κατανάλωσης με τροπολογία που κατατέθηκε χθες στη Βουλή.\nBασικές και πάγιες συμβουλές για τη διαδικασία παραλαβής πετρελαίου θέρμανσης από το Κέντρο Προστασίας Καταναλωτών


Αξιολόγηση των εκπαιδευτικών, αλλά όχι μόνο… – Μεταρρύθμιση\nΑξιολόγηση των εκπαιδευτικών, αλλά όχι μόνο…\nΔιαδικασίες αξιολόγησης στην πρωτοβάθμια και τη δευτεροβάθμια εκπαίδευση εξήγγειλε επιτέλους το Υπουργείο Παιδείας. Ήταν καιρός. Ελπίζουμε να προχωρήσουν και να οδηγήσουν σε αποτελέσματα.\nΗ κατάσταση, κυρίως στη Μέση εκπαίδευση, δεν ανταποκρίνεται στις μελλοντικές ανάγκες της χώρας. Έχουμε γράψει επανειλημμένα για τις ασθένειες του δημόσιου σχολείου, έχουμε κάνει προτάσεις. Η επιμόρφωση και η αξιολόγηση των εκπαιδευτικών, είναι διαδικασίες που θα έπρεπε να είναι ενταγμένες μέσα στην εκπαιδευτική διαδικασία,\nΗ κατάσταση, κυρίως στη Μέση εκπαίδευση, δεν ανταποκρίνεται στις μελλοντικές ανάγκες της χώρας. Έχουμε γράψει επανειλημμένα για τις ασθένειες του δημόσιου σχολείου, έχουμε κάνει προτάσεις. Η επιμόρφωση και η αξιολόγηση των εκπαιδευτικών, είναι διαδικασίες που θα έπρεπε να είναι ενταγμένες μέσα στην εκπαιδευτική διαδικασία, με στόχο τη συνεχή βελτίωση του εκπαιδευτικού αποτελέσματος. Προφανώς και η αξιολόγηση δεν είναι δυνατό να έχει χαρακτήρα τιμωρίας. Αυτό δεν σημαίνει ότι όλοι οι εκπαιδευτικοί κάνουν καλά τη δουλειά τους. Ότι κάποιοι δεν πρέπει να βρεθούν άμεσα προ των ευθυνών τους. Αυτό όμως που μας ενδιαφέρει πρωτίστως είναι να αλλάξουν οι όροι λειτουργίας του δημόσιου σχολείου, να θεσμοποιηθούν μηχανισμοί συνεργασίας και αξιολόγησης μεταξύ των εκπαιδευτικών, να απογραφεί και να αυτοαξιολογηθεί η κάθε σχολική μονάδα. Με αυτόν τον τρόπο, ακόμα και οι συνάδελφοι που αδυνατούν ή αδιαφορούν, θα αναγκαστούν να ενταχθούν στο σύνολο, να δουλέψουν και να βελτιωθούν, αφού θα υπόκεινται σε συνεχή έλεγχο.\nΣτη συνέχεια, θα πρέπει να καταρτιστεί ένα αξιόπιστο θεσμικό πλαίσιο και να προχωρήσει και η εξωτερική αξιολόγηση από μια ανεξάρτητη αρχή, κάτι σαν την ΑΔΙΠ που υπάρχει στην ανώτατη εκπαίδευση. Έχουμε προτάσεις και θα τις καταθέσουμε εν καιρώ.\nΝα μην ξεχνάμε όμως ότι οι εκπαιδευτικοί αποτελούν τη βάση της πυραμίδας. Δουλεύουν κάτω από συγκεκριμένες συνθήκες, με ένα δεδομένο αναλυτικό πρόγραμμα και διδάσκουν κάποια συγκεκριμένα σχολικά βιβλία. Αυτά, ποιος θα τα αξιολογήσει και πότε; Ο κ. Αρβανιτόπουλος, σε πρόσφατη συνέντευξή του στην Καθημερινή της Κυριακής, υπονόησε ότι θα αξιολογηθούν όλα. Ελπίζουμε ότι κάτι τέτοιο θα γίνει με τη σοβαρότητα που του αρμόζει.\nΈνα παράδειγμα, λίγο ειδικό, αλλά χαρακτηριστικό. Μια επιτροπή ειδημόνων (φαντάζομαι) αποφάσισε μετά από 30 χρόνια να ανακατανείμει την ύλη της Φυσικής γενικής Παιδείας της Α΄ και Β΄ Λυκείου. Δεν υπήρχε κανένας πραγματικός λόγος. Συμμάζεμα ήθελε. Η επιτροπή έδρασε την προηγούμενη χρονιά επί κυβέρνησης ΠαΣόκ ή Παπαδήμου, δεν το γνωρίζω. Τι έκανε; Ανακάτεψε τη μηχανική με τον ηλεκτρομαγνητισμό και τα μοίρασε και στις δύο τάξεις με έναν τρόπο ώστε να είναι αδύνατο να διδάξεις με στοιχειώδη σοβαρότητα τα αντικείμενα αυτά. Με λίγα λόγια, κατέστρεψε τη Φυσική του Λυκείου. Μια παγκόσμια πρωτοτυπία. Σε έναν κόσμο που όλα θα κινούνται από μπαταρίες και γεννήτριες, ο έλληνας απόφοιτος του Λυκείου θα αγνοεί τι κάνει μια μπαταρία μέσα σε ένα ηλεκτρικό κύκλωμα. Η επιτροπή αυτή περιμένει να αμειφθεί για το έργο της. Αυτούς ή αυτές, ποιος τους αξιολογεί;\nΤι θέλω να πω: Η αξιολόγηση πρέπει να περιλαμβάνει τα πάντα και όχι μόνο τους εκπαιδευτικούς. Θα έλεγα ότι πρέπει να γίνει παράλληλα, σε κάθε επίπεδο. Οι μάχιμοι εκπαιδευτικοί πρέπει να λογοδοτούν, αλλά και να έχουν λόγο για όσα συμβαίνουν πιο ψηλά από αυτούς. Προσοχή, οι εκπαιδευτικοί και όχι οι συνδικαλιστές τους. Η αξιολόγηση είναι απαραίτητη για:\n1. να έχουμε μια καθαρή και επίκαιρη εικόνα της κατάστασης του σχολείου μας,\n2. να συζητάμε οργανωμένα και σε όλα τα επίπεδα πάνω στην εικόνα αυτή, και,\n3. να επεξεργαζόμαστε και να εφαρμόζουμε αλλαγές, με στόχο τη συνεχή βελτίωση.\n-Να αξιολογήσουμε το θεσμικό πλαίσιο λειτουργίας της κάθε βαθμίδας. Τις υποχρεώσεις των μαθητών, τα όρια και τη δικαιολόγηση των απουσιών, τον τρόπο εξέτασης και βαθμολόγησης.\n-Να αξιολογήσουμε τα αναλυτικά προγράμματα, που συνήθως δεν εκτελούνται γιατί είναι υπερβολικά μεγάλα, καθώς και τα αντικείμενα που διδάσκονται.\n-Να αξιολογήσουμε τα σχολικά βιβλία, πολλά εκ των οποίων είναι είτε παρωχημένα, είτε ανεπαρκή, είτε πολύ εκτεταμένα.\n-Να αξιολογήσουμε την υλικοτεχνική υποδομή, που σε πολλές περιπτώσεις γίνεται εμπόδιο για μια σύγχρονη διδασκαλία.\n-Να αξιολογήσουμε τους τρόπους διδασκαλίας, ειδικά σε μια εποχή που η χρήση των πολυμέσων αλλάζει κατά πολύ το διδακτικό παιχνίδι μέσα στην τάξη.\n-Να αξιολογήσουμε τα διάφορα προγράμματα, πολιτιστικά, περιβαλλοντικά κ.λπ. και να εξετάσουμε γιατί πολλά από αυτά εκφυλίστηκαν.\n-Να αξιολογήσουμε τα προγράμματα μη τυπικής εκπαίδευσης, (ΚΕΚ, ΙΕΚ κ.λπ.).\n-Να αξιολογήσουμε τα προγράμματα επιμόρφωσης, στο βωμό των οποίων σπαταλήθηκαν στο παρελθόν χιλιάδες ευρώ, με μόνο αρνητικά αποτελέσματα.\n-Να αξιολογήσουμε τους σχολικούς συμβούλους και να δούμε μήπως ο θεσμός είναι πλέον ένα τούνελ προς μια άτυπη αργομισθία.\n-Να αξιολογήσουμε τους διευθυντές των σχολικών μονάδων και κυρίως τον αμφιλεγόμενο τρόπο με τον οποίο αυτοί επιλέγονται.\n-Να αξιολογήσουμε την περίφημη οργανικότητα και τα κριτήρια με τα οποία τοποθετούνται οι εκπαιδευτικοί στα διάφορα σχολεία.\n-Να αξιολογήσουμε όλο το σύστημα διοίκησης της εκπαίδευσης.\nΔεν θα λύσουμε κανένα πρόβλημα αν μείνουμε μόνο στους εκπαιδευτικούς. Η Παιδεία κάθε χώρας διαπερνάται σε κάθε εποχή από ένα κοινό πολιτικο-ιδεολογικό νήμα, το οποίο, στη δική μας περίπτωση, έχει κοπεί σε πολλά σημεία και έχει συγκολληθεί πρόχειρα και με πατέντες. Στην ουσία, δεν υπάρχει νήμα, η παιδεία μας κινείται στα τυφλά. Το σχολείο μας λειτουργεί με τα μοντέλα του 1960 και δεν ανταποκρίνεται στις ανάγκες της σύγχρονης Ελλάδας.\nΘα πρέπει να απαντήσουμε πρώτα στα βασικά ερωτήματα:\nΠοια είναι τα διεθνή και ευρωπαϊκά δεδομένα; Θέλουμε κάθε χρόνο 80.000 νέους επιστήμονες; Υπάρχει σχέδιο για τεχνολογική ανάπτυξη της χώρας και σε ποιο επίπεδο; Μπορούμε να συντηρούμε 42 ΑΕΙ και ΤΕΙ, τα επόμενα 20 χρόνια, με δεδομένη την οικονομική κατάσταση της χώρας;\nΜετά, πρέπει να απαντήσουμε στα ερωτήματα, τι θέλουμε να κάνει η κάθε βαθμίδα εκπαίδευσης; Τι ζητάμε από το Γυμνάσιο, από το Γενικό ή από το Τεχνολογικό Λύκειο; Πώς πρέπει να συνδέονται οι τυπικές και οι άτυπες μορφές εκπαίδευσης; Και μετά να δούμε πώς αναβαθμίζουμε την εκπαίδευση που παρέχεται στις διάφορες βαθμίδες, με ποιο τρόπο αξιολογούμε τους μαθητές, πώς γίνεται η επιλογή για την Ανώτατη εκπαίδευση… κ.λπ.\nΟι νόμοι για τους δύο τύπους Λυκείων, που ετοιμάζονται να έρθουν και πάλι στην επικαιρότητα, φτιάχτηκαν από την προηγούμενη κυβέρνηση χωρίς να απαντηθούν τα προηγούμενα ερωτήματα. Έχουν θετικά στοιχεία, αλλά σύντομα θα οδηγήσουν την εκπαίδευση στα ίδια αδιέξοδα. Σήμερα έχουμε μια τελείως κατεστραμμένη δευτεροβάθμια επαγγελματική εκπαίδευση, πράγμα που μάλλον αγνοούν οι υπεύθυνοι. Αν φανταζόμαστε ότι η Ελλάδα πρέπει να αναβαθμίσει και να εκσυγχρονίσει τη γεωργία, το μεταποιητικό κλάδο, τον τομέα της πράσινης τεχνολογίας ή τις παροχές υπηρεσιών (π.χ. τουρισμός, υγεία, διοίκηση), η παρούσα επαγγελματική εκπαίδευση είναι αδύνατο να υποστηρίξει μια τέτοια προσπάθεια. Ο νέος νόμος για το Τεχνολογικό Λύκειο, πέρα από τις καλές προθέσεις του, δεν επαρκεί. Για παράδειγμα, σύμφωνα με το σχέδιο νόμου καταργούνται στο Τεχνολογικό Λύκειο τα μαθήματα των Φυσικών επιστημών. Είναι αστείο, αλλά είναι ελληνικό. Και αυτό, για να ενισχυθούν τα μαθήματα ειδικότητας και να ικανοποιηθούν οι συντεχνίες των τεχνολόγων.\nΔεν είναι δυνατόν να νομοθετήσουμε το νέο, χωρίς να έχουμε στα σοβαρά αξιολογήσει το παλιό. Γι’ αυτό προτείνουμε μια καθολική αξιολόγηση και δίνουμε μεγαλύτερη σημασία στο συνολικό εκπαιδευτικό πλαίσιο. Καταλαβαίνουμε ότι υπάρχει επικοινωνιακή πίεση για τις αξιολογήσεις των εκπαιδευτικών, αλλά αν δράσουμε αποσπασματικά, θα αποτύχουμε και πάλι. Ένας νέος νόμος δεν θα εφαρμοστεί πάνω σε ένα άλλο, διαφορετικό σχολείο, αλλά στο υπάρχον. Η εμπειρία από προηγούμενες μεταρρυθμίσεις έχει δείξει ότι η εφαρμογή αντιμετωπίζει σοβαρά προβλήματα, με αποτέλεσμα, οι νόμοι να ακρωτηριάζονται, να φαλκιδεύεται το πνεύμα τους και να καταλήγουμε σε εκτρώματα που είναι βέβαια «λειτουργικά» αλλά όχι ωφέλιμα. Τα βιβλία που φτιάχνει το Παιδαγωγικό, για παράδειγμα, περιέχουν διπλάσια ύλη από αυτή που είναι δυνατό να διδαχθεί σε μια ελληνική σχολική χρονιά. Ή, υπάρχουν μαθητές και μαθήτριες που εισέρχονται στα Χημικά τμήματα των ΑΕΙ, χωρίς να έχουν διδαχθεί Χημεία στη Γ΄ Λυκείου. Δυστυχώς, οι «υπεύθυνοι» είχαν στο παρελθόν στοιχειώδεις ανεπάρκειες.\nΈχουμε επανειλημμένως ψέξει τις ηγεσίες των εκπαιδευτικών συνδικάτων και το ρόλο τους. Εννοείται ότι θα προσπαθήσουν και πάλι να σταθούν εμπόδιο σε κάθε μεταρρυθμιστική προσπάθεια. Θα προσπαθήσουν να εκμεταλλευτούν τη γενικότερη και δικαιολογημένη δυσαρέσκεια που υπάρχει στους εκπαιδευτικούς, λόγω των άδικων οριζόντιων μισθολογικών μέτρων. Αυτό όμως που πρέπει να γίνει κατανοητό, είναι ότι η καθολική αξιολόγηση δεν είναι ένα πρόσθετο και επαχθές βάρος στις πλάτες των εργαζομένων, αλλά μέρος της δουλειάς τους, το οποίο απλώς δεν εκτελείτο με ευθύνη της πολιτείας.\nΟ αρνητισμός των συνδικαλιστών είναι μια αιτία της παθολογίας της εκπαίδευσης, αλλά όχι η μόνη. Πάνω απ’ όλους και όλα υπάρχει ένα Υπουργείο Παιδείας και ένα Παιδαγωγικό Ινστιτούτο, που νομοθετούν και έχουν την κύρια ευθύνη για τη σημερινή κατάσταση. Υπάρχει και η «συντεχνία της διοίκησης». Αναγνωρίζουμε στη νέα ηγεσία του Υπουργείου τις καλύτερες των προθέσεων. Αλλά όχι και στους διαδρόμους του Υπουργείου.\nΕίναι απαραίτητο να φτιαχτεί μια επιτροπή, που θα αναλάβει, εν λευκώ, να διαμορφώσει το νέο χάρτη της στοιχειώδους και μέσης εκπαίδευσης. Το παράδειγμα της ΔΕΠΣ, που δούλεψε πάνω στα πρότυπα και πειραματικά σχολεία, είναι πολύ καλό. Δεν είναι απαραίτητο η επιτροπή αυτή να αποτελείται από κομματανθρώπους, συνδικαλιστές, ή τους συνήθεις διαδρομιστές. Ας καινοτομήσουμε μια φορά. Υπάρχουν πολλές και πολλοί, απ’ όλους τους χώρους, που ξέρουν τη δουλειά τους, που δεν έχουν πολιτικά δάνεια και θέλουν να βοηθήσουν.\nΌλα πρέπει να κοιταχτούν από την αρχή, αφού όμως θα έχουμε διαμορφώσει ένα μπούσουλα πολιτικής διαχείρισης της μεταρρύθμισης που θέλουμε να κάνουμε. Όλα πρέπει να γίνουν γρήγορα, αλλά όχι πρόχειρα. Και κυρίως, όχι προσχηματικά.


Ξεκίνησε η αφαίρεση των πλωτήρων από το Costa Concordia (photos) | e-Nautilia.gr | Το Ελληνικό Portal για την Ναυτιλία. Τελευταία νέα, άρθρα, Οπτικοακουστικό Υλικό\nΞεκίνησε η αφαίρεση των πλωτήρων από το Costa Concordia (photos)\nHome - Ειδήσεις - Κόσμος - Ξεκίνησε η αφαίρεση των πλωτήρων από το Costa Concordia (photos)\nΟι δύο πρώτοι πλωτήρες (sponsons), αφαιρέθηκαν από το ναυάγιο του Costa Concordia. Οι πλωτήρες είχαν χρησιμεύσει στη διαδικασία ανόρθωσης του ναυαγίου και έχουν έκτοτε παραμείνει κρατώντας το σε όρθια θέση κατά τη διάρκεια της διαδικασίας διάλυσης.\nΤο πλοίο έχει πλέον απογυμνωθεί από αρκετό υλικό και συνεπώς θα μπορούσαν να αφαιρεθούν οι sponsons. Μέχρι στιγμής, πάνω από 7.000 τόνους χάλυβα έχει αφαιρεθεί και σταλεί για ανακύκλωση. Πιο πρόσφατα οι δραστηριότητες αποξήλωσης είχαν επικεντρωθεί στα καταστρώματα 8 και 7 και στην αφαίρεση των εσωτερικών χώρων από τα καταστρώματα 2 και 1.\nΠερίπου 200 τεχνικοί συνεχίζουν σήμερα με την απογύμνωση του καταστρώματος 1, με τη γέφυρα να ακολουθεί.\nΜόλις το πλοίο είναι αρκετά ελαφρύ για να αφαιρεθούν όλοι οι πλωτήρες, θα μετακινηθεί σε drydock για να συνεχιστεί εκεί η διάλυση.\nΤο Costa Concordia προσάραξε στα ύδατα που περιβάλλουν το ιταλικό νησί Giglio, τον Ιανουάριο του 2012, και ανασύρθηκε και ρυμουλκήθηκε από την ομάδα της ΤΙΤΑΝ/Micoperi τον Σεπτέμβριο του 2014. Οι πλωτήρες είχαν εγκατασταθεί στο πλοίο τον Απρίλιο του 2013 με τη χρήση του SAL πλοίου ανόρθωση μεγάλων βαρών Svenja.\nΗ διάσωση αποτελούσε το μεγαλύτερο, πιο τεχνικά απαιτητικό έργο τέτοιου είδους στην ιστορία.\nΤο ναυάγιο ρυμουλκήθηκε στο Molo πρώην Superbacino τον Μάιο του 2015 όπου ανακυκλώνεται από την Ship Recycling Consortium – μια εταιρεία ελεγχόμενη αποτελούμενη από τη Saipem (51%) και San Giorgio del Porto (49%). Το έργο αποξήλωσης αναμένεται να κρατήσει πάνω από ένα χρόνο και θα κοστίσει 114 εκατομμύρια δολάρια.\nΠερίπου 50.000 τόνοι χάλυβα και 2.000 τόνοι χαλκού αναμένεται να ανακτηθούν από το πλοίο. Πριν από την άφιξή τους στο Molo από το Superbacino πάνω από 5.700 τόνοι επίπλωσης και εσωτερικού εξοπλισμού απομακρύνθηκαν έτσι ώστε το ναυάγιο να μπορεί να ρυμουλκηθεί πάνω από τον κυματοθραύστη του Λιμανιού του Prà Voltri για να φτάσει στον χώρο διάλυσης. Περίπου 80% του σκάφους αναμένεται να είναι κατάλληλο για ανακύκλωση.


Πτώση Ι.Χ.Ε. οχήματος στη θάλασσα και ανάσυρση σορού επιβαίνοντα στην Ιτέα - Πρόσκρουση Φ/Γ πλοίου στο Ρέθυμνο - Σύλληψη οδηγού για οδήγηση χωρίς άδεια ικανότητας στη Μυτιλήνη - Διακομιδές ασθενών | ΛΣ-ΕΛΑΚΤ\nΠτώση Ι.Χ.Ε. οχήματος στη θάλασσα και ανάσυρση σορού επιβαίνοντα στην Ιτέα - Πρόσκρουση Φ/Γ πλοίου στο Ρέθυμνο - Σύλληψη οδηγού για οδήγηση χωρίς άδεια ικανότητας στη Μυτιλήνη - Διακομιδές ασθενών\nΠτώση Ι.Χ.Ε. οχήματος στη …\n13/07/2021 7:32 πμ.\nΕνημερώθηκε, απογευματινές ώρες χθες, η Λιμενική Αρχή Ιτέας για πτώση Ι.Χ.Ε. οχήματος με έναν (01) επιβαίνοντα στη θάλασσα, εντός της προβλήτας Ιτέας.\nΆμεσα στην περιοχή μετέβησαν στελέχη της οικείας Λιμενικής Αρχής και ιδιώτης δύτης, όπου ανέσυρε τον 51χρονο ημεδαπό οδηγό του οχήματος, χωρίς τις αισθήσεις του και στη συνέχεια διεκομίσθη στο Γενικό Νοσοκομείο Άμφισσας, όπου διαπιστώθηκε ο θάνατός του.\nΓια οδήγηση στερούμενος άδειας ικανότητας οδήγησης, συνελήφθη ένας 20χρονος ημεδαπός οδηγός δίκυκλου οχήματος, βραδινές ώρες χθες, επί της οδού Π. Κουντουριώτη στη Μυτιλήνη, από στελέχη της οικείας Λιμενικής Αρχής.\n-27χρονου, από τον λιμένα ν. Αίγινας στη μαρίνα Ζέας, με περιπολικό σκάφος Λ.Σ.-ΕΛ.ΑΚΤ.,\n-βρέφους 22 μηνών, από τον λιμένα ν. Κέας στο λιμένα Λαυρίου, με περιπολικό σκάφος Λ.Σ.-ΕΛ.ΑΚΤ. και\n-74χρονου και 73χρονου, από τον λιμένα ν. Μήλου στο λιμένα ν. Σύρου, με το Τ/Ρ-Ε/Γ ''ΚΥΡΙΑΡΧΟΣ'' Ν.Ν. 53.


Μερίδες έτοιμου φαγητού πρόσφερε η Περιφέρεια Κεντρικής Μακεδονίας στον ΚΠΟΔΔ | DeltaNews\nΤον Αντιπεριφερειάρχη Υγείας Χρήστο Μήττα υποδέχτηκε στα γραφεία του ΚΠΟΔΔ ο πρόεδρος Βαγγέλης Χαλβατζής.\nΟ κ Μήττας παρέδωσε στον ΚΠΟΔΔ μερίδες έτοιμου φαγητού για τις ευπαθείς ομάδες του δήμου Δέλτα τονίζοντας την στήριξη της Περιφέρειας στην κάλυψη αναγκών της Τοπικής Αυτοδιοίκησης .\nΟι υπάλληλοι του ΚΠΟΔΔ και του προγράμματος «Βοήθεια στο Σπίτι» φρόντισαν ώστε η κατ’ οίκον διανομή των τροφίμων, να γίνει άμεσα στους δικαιούχους οι οποίοι ενημερώθηκαν τηλεφωνικά το προηγούμενο διάστημα.\n«Η Περιφέρεια Κεντρικής Μακεδονίας στηρίζει τις ευπαθείς ομάδες του δήμου μας σε αυτή τη δύσκολη συγκυρία που ζούμε και ο ΚΠΟΔΔ έχει αναλάβει να διανέμει άμεσα τα φαγητά που παραλαμβάνει» τόνισε ο κ Χαλβατζής, ευχαριστώντας τον κ Μήτα για την προσφορά του.\n«Η συνεργασία μας με το δήμο Δέλτα είναι δεδομένη καθώς γνωρίζουμε ότι στην περιοχή υπάρχουν πολλές ευπαθείς ομάδες και οικογένειες που έχουν ανάγκη καθημερινής στήριξης» τόνισε ο κ Μήττας και συνεχάρη την Δημοτική Αρχή και τον ΚΠΟΔΔ για την άμεση διανομή των τροφίμων».\nΟ πρόεδρος του ΚΠΟΔΔ δώρισε στον Αντιπεριφερειάρχη μια ξυλόγλυπτη εικόνα των Αποστολών Πέτρου και Παύλου και ένα αναμνηστικό της εκστρατείας εθελοντική Αιμοδοσίας που διοργανώνει ο ΚΠΟΔΔ.\nΣτο δήμο Δέλτα μοιράζονται καθημερινά μερίδες έτοιμου φαγητού σε όλες τις κοινότητες σε ευπαθείς ομάδες και ηλικιωμένους του προγράμματος «βοήθεια στο σπίτι».\nΚΠΟΔΔΠεριφέρεια Κεντρικής ΜακεδονίαςΤρόφιμα


Οκτώ… παραμένοντες για διαφορετικούς λόγους - ΑΕΚ - SPORT 24\nΟκτώ… παραμένοντες για διαφορετικούς λόγους\nΕπιμέλεια: Κώστας Τσίλης Δημοσίευση: 19 Ιουλ. 2015 13:53\nΣτο αεροπλάνο για το Πόζναν (μέσω Φρανκφούρτης) αύριο (20/7) το πρωί, δεν θα μπουν συνολικά οκτώ ποδοσφαιριστές της ΑΕΚ για διαφορετικούς λόγους ο καθένας. Το Sport24 αναλύει.\nΗ ΑΕΚ ήδη από την περσινή σεζόν κουβαλάει… ατυχίες. Ο Μιχάλης Μπακάκης και ο Ιβάν Μπρέσεβιτς έχουν βγει από ένα χειρουργείο στο γόνατο. Ειδικά ο Κροάτης επιθετικός έχει κάνει μια εξαιρετικά περίπλοκη επέμβαση. Γι αυτό και προτιμήθηκε αμφότεροι να παραμείνουν στην Αθήνα, προκειμένου να συνεχίσουν το πρόγραμμα τους στο γυμναστήριο των Σπάτων και στο Ιατρικό Κέντρο Αθηνών.\nΜε τον Μπακάκη να πηγαίνει από το καλό στο καλύτερο και να «βλέπει» την προοπτική επιστροφής μέσα στο Φθινόπωρο. Επίσης στην Αθήνα έμεινε και ο άτυχος της φετινής προετοιμασίας Παναγιώτης Ντούνης, που θα είναι έτοιμος σε περίπου έναν μήνα.\nΉδη από την αρχή της προετοιμασίας δεν συμμετέχουν τέσσερις ποδοσφαιριστές που οι δρόμοι τους με την ΑΕΚ αναμένεται να χωρίσουν. Ο Βασίλης Ρόβας, ο Μάρκος Ντούνης, ο Γιώργος Σαρρής και ο Φώτης Καραγκιολίδης, είχαν εξασφαλίσει άδεια προκειμένου να βρουν τον επόμενο σταθμό της καριέρας τους. Από αύριο (20/7) και οι τέσσερις θα ξεκινήσουν προπονήσεις ατομικές στα Σπάτα, συνεχίζοντας την διαδικασία αναζήτησης ομάδας.\nΟ υποψήφιος δανεικός\nΣτην Πολωνία, τουλάχιστον προς το παρόν, δεν θα ταξιδέψει ούτε ο Αμπλαγιέ Φαγέ. Μετά τις υποχρεώσεις του με την ολυμπιακή ομάδα της Σενεγάλης, ο Αφρικανός μέσος επιστρέφει στην Αθήνα και θα κάνει και αυτός αρχικά ατομικές προπονήσεις στα Σπάτα. Το αρχικό πλάνο, είναι να παραχωρηθεί άμεσα με την μορφή δανεισμού.


“Ακόμα πολεμάμε τον άνθρωπο” - t.a.m.book\nΙδανικά, πιο πάνω και από τη ζωή του ο άνθρωπος πρέπει να βάζει την ειρήνη.\nΑντί αυτού ακόμα, μέχρι και σήμερα ο άνθρωπος βάζει πιο πάνω και από την ψυχή\nτου τον πόλεμο. Βρισκόμαστε στον 21ο αιώνα και ακόμα βομβαρδίζουμε πόλεις,\nακόμα επιτρέπουμε στο μίσος να επικρατήσει, ακόμα στέλνουμε εκατοντάδες\nνεκρούς στον Άδη. Βρισκόμαστε στον 21ο αιώνα και ο άνθρωπος (κάποιοι άνθρωποι,\nκυρίως προς στα ανατολικά) φαίνεται να έχει δικαίωμα περισσότερο στον θάνατο\nπαρά στην ζωή.\nΘα ήταν βέβαια ισοπεδωτικό να πιστέψουμε πως ο πόλεμος, το θανατηφόρο αυτό\n“ένστικτο”, είναι συνιφασμένο με την ανθρώπινη φύση.\nΤα αίτια της “κατάστασης” αυτής είναι πάνω κάτω διαχρονικά: η μεγαλομανία και η\nανάγκη για την επικράτηση των ισχυρών και ανάλγητων, τα γεωπολιτικά\nσυμφέροντα, η έλλειψη ενδιάφεροντος για τον συνάνθρωπο και η εξαντλητική\nεκμετάλλευσή του, η πείνα, η φτώχεια, οι τρομοκρατικές ομάδες και τόσα μα τόσα\nάλλα που έχουν κοινό πυρήνα την σκληροτράχυλη ψυχοπνευματική ακινησία και\nαναισθησία, βάφουν με αίμα τον ανθρωπισμό. Οχτώ χρόνια ο πόλεμος στην Συρία,\nεκατοντάδες χιλιάδες οι νεκροί, ανάμεσά τους σημαντικό ποσοστό παιδιών (φτάσαμε\nνα θεωρούμε τις ψυχές αριθμούς!), αμέτρητοι πρόσφυγες (που εμείς oι δυτικοί\nπολιτισμένοι αν τους δεκτούμε τους αντιμετωπίζουμε με καχυποψία) και τρομερές\nΥεμένη, Καμερούν, Γάζα, Αφγαγιστάν, Παλαιστίνη σύγχρονες πολεμικές\nκαταστροφές άλλες σβησμένες και άλλες ακόμα σε “εξέλιξη” που τις ακούσαμε, μας\nτρόμαξαν αλλά τις ξεχάσαμε. Γιατί οι πύραυλοι δεν σκάνε δίπλα αλλά παραδίπλα μας\nκαι είμαστε πολύ (όχι και τόσο) μακριά για να μας πληγώσουν.\nΚανείς όμως δεν μιλάει για την πληγωμένη ανθρωπιά.\nΠώς να καυχηθούμε για τον πολιτισμό μας όταν συνεχίζουν να γεννιούνται παιδιά\nπου δεν θα γνωρίσουν ποτέ την ειρήνη, όταν η ανθρωπότητα παρά την “λαμπρότητά”\nτης (που σα να θολώνει σιγά σιγά) συνεχίζει να προχωρά με τα πυρά; Πώς να\nεξυμνήσουμε το μυαλό του ανθρώπου την ίδια στιγμή που κάποιοι δολοφονούνται\nΊσως τελικά ο άνθρωπος να είναι τέρας. Πριν καν στεριώσει η ειρήνη ξεκινάει\nπόλεμο. Γκρεμίζει, συντρίβει, καταστρέφει χωρίς να τον νοιάζουν οι συνέπειες, χωρίς να τον νοιάζουν οι κόποι και οι θυσίες των άλλων. Λες και πήραν μέσα από την\nθνητή του φύση το δώρο της αθανασίας και τώρα απλώς μάχεται τους υπόλοιπους\nθνητούς μπας και καταφέρει να μείνει στην ιστορία. Μια στιγμή μονάχα\n“ψυχανεμίζεται” την ελευθερία μέσα από σάλπιγγες και εμβατήρια μα ευθύς αμέσως\nξεχνάει και φοράει πάλι τις αλυσίδες. Δεν πειράζει άνθρωπε, αναπαύσου εν ειρήνη\nενώ χάνεσαι στον πόλεμο.\nΑναπαύσου μέχρι να ακούσεις ότι αντί για τους Σύριους βομβαρδίζουνε εσένα…\nΣχετικά θέματα: tambook // tambook.gr // άνθρωπος // ειρήνη // περί ανέμων και υδάτων // πόλεμος


Μακιγιάζ Προσώπου - Petit Boutik\nΑνακαλύψτε στην Petit Boutik όλα όσα χρειάζεστε για να δημιουργήσετε το δικό σας μοναδικό makeup look! Η φωτεινή, αψεγάδιαστη επιδερμίδα είναι η βάση για κάθε υπέροχο μακιγιάζ προσώπου.\nΑνεξάρτητα από τα makeup trends που κυριαρχούν ανά σεζόν, το μακιγιάζ με λάμψεις, σκιές και γυαλάδες είναι σταθερή αξία. Δημιουργήστε τις σωστές φωτοσκιάσεις τονίζοντας τα δυνατά σημεία του προσώπου σας, με τα καλύτερα bronzer και τα πιο λαμπερά highlighters. Άλλωστε, η τεχνική του contouring δεν απαιτεί πολύ προσπάθεια όταν έχετε τα κατάλληλα καλλυντικά στη διάθεσή σας.\nΤι ρουζ ταιριάζει στο μακιγιάζ; Δώστε χρώμα υγείας στα μάγουλα σας και συνδυάστε το ιδανικά με το κραγιόν σας, επιλέγοντας μια από τις πιο όμορφες αποχρώσεις ρουζ. Ολοκληρώστε το μακιγιάζ σας, δίνοντάς του μεγαλύτερη διάρκεια και αντοχή με μια πούδρα σεταρίσματος.\nΑποκτήστε τα απαραίτητα καλλυντικά για τέλειο μακιγιάζ σήμερα!\n9.00 € 10.00 € -10% Παράδοση σε 1 - 3 ημέρες


«Ο λόγος που σταμάτησα να αγοράζω ρούχα στο μέγεθός μου»: Μια YouTuber εξηγεί / Fashion / Woman TOC\n«Ο λόγος που σταμάτησα να αγοράζω ρούχα στο μέγεθός μου»: Μια YouTuber εξηγεί\n«Στα 38 χρόνια μου δικαιούμαι άνεση στον καβάλο μου» λέει, και παρουσιάζει 7 κομμάτια που σταμάτησε να αγοράζει για να σώσει το στυλ της.\n<iframe width="560" height="315" src="https://www.youtube.com/embed/o7xPc40zla4" frameborder="0" allow="accelerometer; autoplay; encrypted-media; gyroscope; picture-in-picture" allowfullscreen></iframe>\nΕίναι εκπληκτικό πόσες αγορές κάνουμε που καταλήγουμε είτε να μη φορέσουμε ποτέ είτε να φορέσουμε με διόλου κολακευτικά αποτελέσματα και ενώ έχουμε σπαταλήσει χρήματα και πολύτιμο χώρο στην ντουλάπα μας. Ο παρακάτω όμως σούπερ πρακτικός οδηγός μιας 38χρονης YouTuber με εμπειρία στο styling και άποψη δεν θα ήταν υπερβολή να πούμε ότι θα αλλάξει για πάντα τις αγοραστικές συνήθειές μας και θα μας εμπνεύσει να απογειώσουμε το στυλ μας.\nΠοιες είναι λοιπόν οι 7 αγορές που έχει σταματήσει να κάνει;\n-«Κομμάτια που δεν ταιριάζουν με ό,τι έχω ήδη στην ντουλάπα μου. Αν έχω ένα παράταιρο κομμάτι που θέλω να αρχίσω να φοράω, το φοράω όταν βγω για ψώνια για να βρω κάτι να το ταιριάξω».\n-«Οτιδήποτε θα αγόραζα μόνο και μόνο επειδή είναι σε προσφορά. Πλέον αγοράζω μόνο ό,τι θα ήθελα να αποκτήσω ακόμα και στην αρχική τιμή του».\n-«Μαύρα ρούχα. Σας παρακινώ να αρχίσετε να ντύνεστε συνειδητά και να σκέφτεστε αν το μαύρο ταιριάζει, συγκεκριμένα, σε εσάς. Αν δεν είστε σίγουρη, τραβήξτε κάποιες φωτογραφίες φορώντας μαύρα και παρατηρήστε τις».\n-«Βασικά διαχρονικά κομμάτια μιας γκαρνταρόμπας. Αν δεν έχεις μια παραδοσιακή αίσθηση του στυλ, αν νιώθεις άνετα φορώντας τα βασικά, όπως τζιν παντελόνια, καμπαρντίνες, μπλέιζερ και T-shirts, κάνε το. Προσωπικά συνειδητοποίησα ότι δεν με ενθουσιάζουν. Δεν πιστεύω καν ότι μια γκαρνταρόμπα έχει βασικά κομμάτια».\n-«Ρούχα στο μέγεθός μου. Αδιαφορώ για τα μεγέθη. Φοράω νούμερο 6 (στα αυστραλιανά μεγέθη) αλλά κάθε σώμα είναι μοναδικό και έχει διαφορετικά προβληματικά σημεία, που δεν κολακεύει απαραίτητα το νούμερο 6, και διαφορετικά δυνατά σημεία. Έτσι, καθώς θέλω να προσθέσω όγκο στο πάνω μέρος, αγοράζω υπερμεγέθη τοπ. Μεγαλύτερα νούμερα φοράω και στα παντελόνια. Έχω λεπτή μέση και τονισμένους γλουτούς και γοφούς και το 6 με στενεύει. Στα 38 χρόνια μου, δικαιούμαι άνεση στον καβάλο μου».\n-«Ρούχα που, απλά, δείχνουν όμορφα. Το γεγονός ότι κάτι δείχνει όμορφο δεν σημαίνει απαραίτητα ότι είναι και το στυλ σου. Όταν φοράτε κάτι, σκεφτείτε αν σας ταιριάζει ή αν είναι για εσάς π.χ. υπερβολικά κοριτσίστικο ή αρρενωπό».\n-«Ρούχα για ένα συγκεκριμένο event. Όταν αγοράζω ένα ρούχο για μια συγκεκριμένη περίσταση, δεν είναι κάτι υπερβολικά φανταχτερό αλλά ανταποκρίνεται στην καθημερινή αισθητική μου».\nT-shirt, βασικά κομμάτια, καμπαρντίνα, μαύρα ρούχα, μπλέιζερ, συμβουλές στυλ, τζιν παντελόνι, υπερμεγέθη ρούχα


Γιώργος Αυρηλιώνης: Γιατί τέτοια απαξίωση στο ΤΕΑΠΑΣΑ | BLOKO\nΑρχική / άρθρα / Αστυνομία / ΣΩΜΑΤΑ ΑΣΦΑΛΕΙΑΣ / ΤΕΑΠΑΣΑ / Γιώργος Αυρηλιώνης: Γιατί τέτοια απαξίωση στο ΤΕΑΠΑΣΑ\nΓιώργος Αυρηλιώνης: Γιατί τέτοια απαξίωση στο ΤΕΑΠΑΣΑ\n8/26/2020 άρθρα , Αστυνομία , ΣΩΜΑΤΑ ΑΣΦΑΛΕΙΑΣ , ΤΕΑΠΑΣΑ Edit\nΚείμενο τού Γιώργου Αυρηλιώνη: Με το άρθρο 94 (εδάφια 1 έως και 5) του Ν.3655/2008 συνεστήθη το Ταμείο Επικουρικής Ασφάλισης & Πρόνοιας Απασχολουμένων στα Σώματα Ασφαλείας (Τ.Ε.Α.Π.Α.Σ.Α. ως ανεξάρτητο και αυτοτελές Ν.Π.Δ.Δ., η λειτουργία του οποίου άρχισε την 01-10-2008.\nΑπό την 09-04-2013, με τη δημοσίευση του Ν.4142/2013 το Ταμείο τελεί υπό την εποπτεία του κ. Υπουργού Δημοσίας Τάξης και Προστασίας του Πολίτη, νυν κ. Αναπλ. Υπουργού Εσωτερικών και σύμφωνα με το άρθρο 3 παρ. 2 περ. στ’ του Ν.4249/2014, η Γ.Δ.Ο.Υ.Ε.Σ. έχει εκ μέρους του εν λόγω Υπουργού, την εποπτεία επί του Τ.Ε.Α.Π.Α.Σ.Α..\nΣτο Τ.Ε.Α.Π.Α.Σ.Α. εντάχθηκαν:\nα) στον Κλάδο Πρόνοιας:\ni) ο Τομέας Πρόνοιας Αστυνομικών (Τ.Π.ΑΣ.),\nii) ο Τομέας Πρόνοιας Υπαλλήλων Αστυνομίας Πόλεων (Τ.Π.Υ.Α.Π.) και\niii)ο Τομέας Πρόνοιας Υπαλλήλων Πυροσβεστικού Σώματος (Τ.Π.Υ.Π.Σ.).\nβ) στον Κλάδο Επικουρικής Ασφάλισης:\ni) ο Τομέας Επικουρικής Ασφάλισης Υπαλλήλων Αστυνομίας Πόλεων (Τ.Ε.Α.Υ.Α.Π.),\nii) ο Τομέας Επικουρικής Ασφάλισης Ελληνικής Χωροφυλακής (Τ.Ε.Α.Ε.Χ.), και\niii)o Τομέας Επικουρικής Ασφάλισης Υπαλλήλων Πυροσβεστικού Σώματος» (Τ.Ε.Α.Υ.Π.Σ.).\nΟι παραπάνω τομείς με τον Ν.4336/2015 μεταφέρθηκαν στο Ε.Τ.Ε.Α. – νυν Ε.Τ.Ε.Α.Ε.Π.- με όλη τους την περιουσία συνολικής αξίας περίπου διακοσίων είκοσι εκατομμυρίων ευρώ (220.000.000€), καθώς και κάποια ακίνητα και οικόπεδα σε πολύ καλές περιοχές(Μελίσσια). Την επομένη ημέρα δεν υπήρχε ούτε ένα ευρώ από αυτά, τα χρησιμοποίησαν όλα για να πληρώσουν τις συντάξεις άλλων Ταμείων, γιατί όπως είναι γνωστό από το 2017 έχουν να βγάλουν επικουρικές συντάξεις σε συνταξιούχους της Αστυνομίας (άλλη πληγή και αυτή, με την οποία θα ασχοληθώ σε άλλο άρθρο μου).\nγ) στον Κλάδο Υγείας, ο Κλάδος Υγείας Υπαλλήλων Αστυνομίας Πόλεων (Κ.Υ.Υ.Α.Π.). Στον οποίο Πρόσφατα εντάχθηκαν όλοι οι νεοεισαχθέντες στις σχολές (χωροφύλακες και Α.Π) και ταυτόχρονα δόθηκαν και κάποιες επιπλέον παροχές. Ήταν μία πρόταση της ομοσπονδίας μας (Π.Ο.Α.Σ.Υ.) η οποία και υλοποιήθηκε με αρκετό κόπο. Κάτι για το οποίο κάποιοι κατηγορούν το τότε προεδρείο ότι δεν έκανε και τίποτα σημαντικό. Δεν υπάρχει χειρότερο σε μία Υπηρεσία να κατηγορείς με ευκολία όλους τους προηγούμενους. Αναμένω τα δω τα δικά τους έργα\nΑπό τα παραπάνω συμπεραίνει κανείς ότι το ΤΕΑΠΑΣΑ είναι από τα λίγα Ταμεία που έμειναν εκτός από το Ε.Τ.Ε.Α.Ε.Π. (Τα προνοιακά Ταμεία), νυν e-εφκα. Να σημειωθεί εδώ ότι στα αποθεματικά του υπάρχουν αρκετά εκατομμύρια ευρώ. Έχουν γίνει αναλογιστικές μελέτες οι οποίες δείχνουν βιωσιμότητα του Ταμείου για τουλάχιστον 50 χρόνια.\nΕπίσης πρόσφατα με Υπουργική Απόφαση την οποία και εισηγήθηκε το Ταμείο έγινε διόρθωση-μείωση των κρατήσεων και ταυτόχρονα μικρή αύξηση των παροχών. Αξίζει εδώ να επιβραβεύσουμε τις ενέργειες και την προσπάθεια που κατέβαλε η πρώην Πρόεδρος του ΔΣ, Υποστράτηγος κυρία ΧΑΡΩΝΗ, για να επιτευχθούν όλα τα παραπάνω. Μέχρι εδώ όλα καλά.\nΤο Ταμείο όμως για να λειτουργήσει κανονικά, χρειάζεται προσωπικό και μάλιστα ως επί το πλείστο εξειδικευμένο προσωπικό. Χρειάζεται κυρίως λογιστές, νομικούς, οικονομολόγους, στατιστικούς. Τα στατιστικά……..μεγάλη πληγή. Όλη την ώρα μας ζητούνται στοιχεία και στατιστικά δελτία, ακόμα και πέραν των προβλεπόμενων. Από τις 30 μέρες το προσωπικό τουλάχιστον τις μισές, ασχολείται με αυτά. Το τραγικό είναι το ότι οι προθεσμίες που έχουν θέσει για απάντηση είναι πριν από τις ημερομηνίες που μπορούμε να έχουμε την αντίστοιχη πληροφόρηση (από τράπεζες, εφορίες, Ε.Α.Π. κ.λ.π.), χρόνια τώρα τους ενημερώνουμε για το πρόβλημα αυτό και τίποτα δεν έχει αλλάξει.\nΗ απάντηση? «Έλα μωρέ στείλτε τα κατ’ εκτίμηση και αν δεν είναι σωστά στείλτε ορθή επανάληψη». Διπλή δουλειά για το προσωπικό δηλαδή και βέβαια μία ορθή επανάληψη που τις περισσότερες φορές δεν την λαμβάνουν υπόψη.\nΜέσα στα τελευταία χρόνια 2 χρόνια, έχουμε αλλάξει τρείς προέδρους. Όσο και να έχουν διάθεση να προσφέρουν στο Ταμείο, είναι απολύτως αδύνατο να προλάβουν να ενημερωθούν για τα τρέχοντα ζητήματα.\nΑπό το έτος 2018, έχουμε υποβάλλει μέσω του εποπτευόμενου το Ταμείο μας φορέα (Γ.Ο.Δ.Υ.Ε.Σ.):\nα) Τροποποίηση του ιδρυτικού νόμου 3655/2008, λόγω της ένταξης των Επικουρικών Τομέ-ων στο ΕΤΕΑΕΠ.\nβ) Αύξηση των δόσεων στις διαφορές προαγωγής και ονομασία νέων αστυφυλάκων και αξιωματικών, από 18 ΣΕ 36. Αυτό μπήκε στο νομοσχέδιο για τις συναθροίσεις, το οποίο είναι και το μοναδικό που ψηφίστηκε.\nγ) Κατάργηση της απόδοσης μέσω των Δ.Ο.Υ. με απευθείας κατάθεση στην διαχειρίστρια τράπεζα με το σύστημα αναγνώρισης εσόδων. Αυτό το ζητάμε για να λυθεί το πρόβλημα τόσο με στατιστικά όσο και να υπάρχει σωστή λογιστική απεικόνιση των εσόδων.\nδ) Υποβολή ΠΔ του οργανισμού του Ταμείου, αφού πρώτα τροποποιηθεί ο 3655/2008. Τίποτα από τα παραπάνω έως σήμερα δεν έχει νομοθετηθεί. Πιστεύω να μην έχω βγει σε σύνταξη, να το προλάβω, πρώτα ο Θεός.\nΌλοι οι πρόεδροι του Ταμείου, έχουν στείλει δεκάδες έγγραφα προς την ηγεσία , με τα οποία ζητούν ενίσχυση με προσωπικό. Με τις πρόσφατες μεταθέσεις στο Ταμείο ήρθαν ελάχιστα από αυτά που είχαν προταθεί και κάποια ήρθαν με τον γνωστό παμπάλαιο τρόπο ( με τον γνωστό μπάρμπα από την Κορώνη). Έστω υπόψη ότι το τελευταίο διάστημα, έχουν αποστρατευθεί-αποχωρήσει από το Ταμείο πάνω από 15 άτομα. Επιπρόσθετα αξίζει να σημειωθεί ότι αυτή την περίοδο εκκρεμούν πάνω από 300 αιτήσεις για λήψη εφάπαξ, η χορήγηση προσωπικών δανείων σε μετόχους, οι παροχές του κλάδου Υγείας κ.λ.π.. Οι συνάδελφοι που υπηρετούν στα αντίστοιχα Τμήματα (αξιόλογοι οι περισσότεροι), όσο και έχουν την διάθεση να περαιώσουν όλες τις εκκρεμότητες σε σύντομο χρονικό διάστημα, αυτό δεν είναι εφικτό. Π.χ. για να βγει ένα εφάπαξ, θα πρέπει να συγκεντρωθούν τα δικαιολογητικά, να ελεγχθούν, να βγει ατομική μερίδα, να υπολογιστεί, να πάει στο λογιστήριο, να κοπεί ένταλμα, να πάει τράπεζα και τέλος να γίνουν οι αντίστοιχες λογιστικές εγγραφές. Θέλω εδώ να τονίσω ότι είμαστε το μοναδικό Ταμείο που δίνουμε το εφάπαξ το πολύ σε 6 μήνες από την ημέρα που θα βγει η σύνταξη ή προκαταβολή αυτής.\nΤέλος, θέλω να αναφέρω τα ακόλουθα για να είμαι δίκαιος και αντικειμενικός προς όλους: κάποιοι συνάδελφοι που υπηρετούν στο Ταμείο, έχουν βρει τον μήνα που θρέφει τους εννιά που λένε στο χωριό μου. Έχουν ξεχάσει τις δυσκολίες που αντιμετωπίζουν οι συνάδελφοι και τα ατελείωτα ωράρια που εργάζονται σε μάχιμες ή μη Υπηρεσίες. Εμείς όταν σχολάσουμε από το ωράριο μας, το οποίο καθυστέρησε λίγο να έρθεις, φύγε γρήγορα στο σχόλασμα γιατί θα σου καεί ο μουσακάς, δεν μας ενοχλεί κανείς και για τίποτα. Το τηλέφωνο όταν κτυπάει σε καμία περίπτωση δεν θα είναι από την Υπηρεσία.\nΚάποιοι άλλοι, έχουν υπερβολικές απαιτήσεις, κάνοντας χρήση όλων των δικαιωμάτων τους στο έπακρο. Επίσης εδώ στο ΤΕΑΠΑΣΑ έμαθα ότι το να είσαι αναπληρωτής κάποιου είναι καθήκον. Όσο ζει κανείς μαθαίνει. Σε όλα τα παραπάνω μεγάλη ευθύνη έχουν οι διοικούντες οι οποίοι αν και τα γνωρίζουν όλα αυτά κωφεύουν. Σε κάποιες περιπτώσεις ίσως και να τους επιβραβεύουν.\nΜην απαξιώνετε το Ταμείο, στηρίξτε το, ενισχύστε το, δώστε όλα τα εργαλεία που χρειάζεται ώστε να γίνει σύγχρονο και ισχυρό αντάξιο της μεγάλης οικογένειας των αστυνομικών και πυροσβεστών. Άθελά σας , με τις ενέργειες σας ίσως να γίνεται η αιτία να ενταχθεί και αυτό στον Ε.Φ.Κ.Α..